"Kolektibo oso itxia eta zaila da zaintzaileena" - Bizkaiko Hitza\n2016, urtarrilak 29 Albisteak, Bizkaia, Gizartea 514\nZaintzaileak “guztiz galduta” zeudela ikusita, haiei harrera bat egitea ondo egongo litzatekeela ikusi, eta Jakiten zerbitzua jarri zuen martxan Bizitzen Fundazioak duela bost urte. Nuria Pousa Mimbrero (Barakaldo, 1978) hango psikologoa da. Besteak beste, 900-10 03 56 telefonoan ematen dute arreta.\nGehienbat, adineko pertsonak zaintzen dituzten pertsonentzat da gure zerbitzua, baina ez dute horiek soilik deitzen, elbarritasuna duten pertsonak zaintzen dituztenek ere deitzen dute.\nEgoera oso antzekoa da, baina elbarritasun arloan daudenak nahiko antolatuta daude. Elkarteak daude, eta baliabide asko dituzte, baina adinekoen alorra ez dago hain ondo antolatuta. Zahar etxeak daude, eguneko zentroak… Baina senideak ez daude antolatuta. Adinekoak zaintzen dituztenek onartu egiten dute zaintzea egokitu zaiela, eta horrela gelditzen dira, baina elbarritasunaren kasuan jende gazteagoa izan ohi da, eta, luze joko duela ikusten dutenez, baliabide gehiago bilatzen dituzte. Adinekoen kasuan, pertsona horrek zenbat iraungo duen ezin da jakin, eta beste txip bat dute. Zaintzen hasten dira, eta ez dira ohartzen zainketa oso luzea izan daitekeela.\nLanean badaude, lanaldia murriztu edo utzi egiten dute. Mendekotasuna duen pertsonak laguntza gero eta gehiago behar duenez, zaintzailea are eta gehiago sartzen da zainketan, eta, ondorioz, bere bizitza itxi egiten du. Azkenean, bizitza oso mugatu batera iristen dira: etxean, zaindu behar duten pertsonarekin bakarrik, etxeko lanak egiten, enkarguak… Kolektibo oso itxia eta zaila da zaintzaileena. Lagunak, zaletasunak… aisialdia murriztu egiten dute; izan ere, luxu gisa ikusten dute. Eta hori oker handia da, aisialdia gure kargatzailea da. Euren bizitza albo batera uzten dute, eta mendekotasuna duen pertsona hiltzen denean, oso galduta sentitzen dira. Zaintzailearen sindromea deitzen zaio horri, eta sindrome hori doluan ere luzatzen da. Lehen ardura bat zuten, baina gero ez dute, eta ez dakite zer egin euren bizitzarekin.\nZaintzaile kopurua igotzen joan da. Bizkaiko datu berririk baduzue?\nKopurua igo egin da, horretaz ez dago inolako zalantzarik, baina ez dugu datu berririk esku artean. Gauza batzuk urtero zenbatzen dira, baina zaintzaileak ez, oso zaila da zaintzaileak zenbatzea.


Bilbotik Israelera: Nazioarteko presioaren arrakasta • ZUZEU\n2008ko Azaroaren 1ean Palestinako, Israelgo eta nazioarteko hainbat eragile Bilbon bildu ziren, Bycott, Divestment and Sanctions BDS-ren babespean, Veolia multinazionala boikotatzeko asmoarekin. Bost urteren ondoren, bertan hasitako mugimendua gaur lortu bere helburua: Veoliak Israelen dituen akzio guztiak saldu ditu nazioarteko presioaren eraginez.\nKorporazio frantsesak Jerusalemgo Trenbide Argia JLR sarea eraikitzeko kontratu diruduna lortu zuen 2003 urtean (500 milioi dolar) eta geroztik mantentzen zuen 2020an bukatzea espero zen trenbide sarea. Sare hau gobernu israeldarrak okupatutako lurraldeei zilegitasuna ematen saiatzeko tresna besterik ez da; hots, zati israeldarra eta okupatua batzeko asmoarekin eraikia. Nazio Batuen Erakundeak NBE gogor kritikatu zuen sare honen eraikuntza, baina beste behin; ez zuen hura saihesteko ahaleginik egin. Presio popularrak hartu zuen proiektua gelditzeko ardura, baita lortu ere.\nNazioarteko boikotak eta bereziki, BDS erakundeak antolatutako presioa, gakoak izan dira proiektu honi amaiera eman ahal izateko. Enpresa frantsesak, Haaretz egunkari israeldarrean azaldu duenez, galera garrantzitsuak izan ditu azken urteotako presioaren eraginez. Halaber, garrantzi handiko kontratuak galdu ditu nazioartean; Kuwaiten azkena, 750 milioi dolarreko kontratua atzera bota ziotenean 2014ean. Frantzian ere gogor kritikatua izan da Veolia multinazionala. 2010 urtean Le Monde egunkariak presioak eraginiko enpresaren galera nabarmenak argitaratu zituen, bai eta haren jardun “ilegala” salatu ere, nazioarteko legeak urratzen zituelakoan Israelgo okupazioari mesede eginez.\nGainbeheraren hasiera: Euskal Herria\nBDS erakundeak ez zuen Bilbo ausaz hautatu arrakasta izan duen kanpaina honi hasiera emateko. 2008ko urte hartan, Veoliak Bilbobuseko zerbitzuak eskuratu zituen eta 4 urtez Bilboko autobus sarea kontrolatu zuen baldarki. Grebak ugariak izan ziren eta gidariek nahiz erabiltzaileek askotan salatu zituzten autobusen egoera tamalgarria, herritarren segurtasuna kolokan jartzen zuena. Azkenean, 2012an Veoliak Alsa konpainiari saldu zion autobusen jabetza.\nIsrael boikot, nazioartea, Palestina\nLeku Urrunen Atlasa: Juri Gagarinen hiru toki urrunak\n2 pentsamendu “Bilbotik Israelera: Nazioarteko presioaren arrakasta”-ri buruz\nJudu 2015-09-02 04:51\nOngi, Israel Estatu genozida da eta boikoteatu behar da. Baina palestinarrak bizirik daude. Euskara eta euskaldunak desagerraraziak izan ziren ia eta laister berriz izango dira, baina ez dut inor ikusten espainiar zein frantziar inperioak boikoteatzeko eskatzen. Gainera zure artikulu honetan okupazioa salatzen duzu, ez genozidioa. Eta Palestina baino okupatuagoa dago Euskal Herria, ez existitzeraino.\nEuskaldun bat 2015-09-11 17:09\nBarregurea eragin dit zure iruzkinak: “baina ez dut inor ikusten espainiar zein frantziar inperioak boikoteatzeko eskatzen”. Ez al dakizu zuk herri hau espainiarrak izan nahi ez duten españolez beteta dagoela? Hainbesterainokoa da kolonizazioa, kolonizatua izanaren konszientzia ere galdu duela eta norbait hasten bada espainiaren aurkako boikota edo antzeko zerbait aipatzen lepoa mozten die kolonizatuek beraiek. Jakinmina sortu zait: judutarra al zara?


Burumin Ezberdinak: Geek euskaraz ???\nAzken asteburuan, dakizuenez, aberri eguna ospatu zen. Urteroko ohitura galdu nuen ta aurten ez nuen arkumerik jan, lastima benetan x-D. Hau, Laudion nire anaiarekin bakarrik geratzeagatik, zorionez ez ziren denak desabantailak... Hala ere, gaur ez dut janariari buruz idatzi nahi, ezta aberri egunaz ere, euskara interneten baizik.\nEuskara pixkanaka pixkanka zabaltzen ari da Interneten. Hasieran batez ere webatal ofizialean bakarrik agertzen zen, gero modan jarri ziren weborrialde "bilingües" (baina ia ia guztia erderaz zegoen) eta gaur egun bere erabilera gorantz doa zorionez gazteenek gero eta gehiago hitz egiten dutelako. Webgune berriak ateratzen ari dira euskaraz soilik eta hona hemen nire zerrenda Internetez eta software askeaz:\nZabaldu, Beste Digg klon bat baina euskaraz.\nSustatu, Diotenez Espainiako garrantzitsuenetariko bat (top 50 barruan).\nBlogari, blogak euskaraz.\nBlogak, blogak euskaraz.\nLeku gehiago ezagutzen baduzue kontaidazue ;-).\nBeti bezala, interesgarria! Zorionak!\nMila Ezker! Baina oraingoz ez dizuete proposatu beste leku interesgarri bat ere. Agurrak!!


Txakur elikatzaile originalenak | Txakurren Mundua\nOtordua zure txakurrarentzako momentu garrantzitsuenetako bat da. Jatekoak eta edatekoak etxean kokatzeko espazioak ez du zertan lekuz kanpo egon behar. Gaur aurki dezakezu txakur jarioak oso diseinu originalekin, dekorazio elementu gisa balioko dutenak eta ingurumenarekin talka egingo ez dutenak. Gainera, ideia berriek funtzio desberdinak dituzten artikuluak ekarri dituzte. Jakinmina al duzu? Beno, orain dena kontatzen dizugu.\nThe jarioak Jada ez dira izkinan jarri eta bisitariak zeudenean kendu zituzten lapiko aspergarriak. Txakurrentzako osagarrien sortzaileek badakite txakurraren bizitza etxeko bizitzara egokitzearen garrantzia dela eta, beraz, pauso bat gehiago eman dute elikadura diseinuei dagokienez. Gaur egun diseinu sinpleak aurki ditzakezu estanpa ederrekin, zure dekorazioarekin konbinatu dezakezu. Ideia da dekorazioaren harmonia apurtzen duten elementuak ez direla lortzen, baina horrekin bat egiten dutela.\nBehar desberdinetarako diseinatutako elikagailuak ere badituzu. The txakur zalapartatsuagoak Green Slow Feeder bezalako diseinuak dituzte, elikagai proiekzio desberdinen artean botatzen den plastikozko elikadura. Horrela, txakurrak mantsoago jango du eta bere garuna estimulatuko da. Hesteetako arazoak ekidingo ditugu, hala nola oka, gasa eta baita urdaileko bihurdura ere.\nMerkatuan ideia ugari dago, beraz, ia edozein diseinu aurki dezakezu. Ba al daukazu abangoardiako ereduak, etxe modernoenei edo ohiko biltegiari, janaria etengabe elikatu beharrik ez izateko, nahiz eta apetitu ertaina duten txakurrei soilik egokitzen zaien. Ezusteko interesgarri gisa, belarri luzeak dituzten txakurrentzako elikadura duzu, janarira sartzea eragozten duen diseinua edo jantokietarako mahai-zapia.\nInformazio gehiago - Ezagutu eta saihestu txakurren urdaila bihurritzea\nIrudiak - PlanetJoy, Patikak\nArtikuluaren bide osoa: Txakurren mundua » Txakur orokorrak » Txakurren osagarriak » Ezagutu elikadore originalenak


«Borroken bateratzean sinesten dugu» | Mundua | Berria\nSERIEA. Frantziako ezkerra (Eta V). Olivier Besancenot.\n«Borroken bateratzean sinesten dugu»\nPostaria da ofizioz, eta NPA alderdiko bozeramailea ere bada. Ohitua dago karrikako mobilizazioetara, eta azken urteetan Frantziako ezker erradikalaren figura publikoetako bat bilakatua da.\n2002an eta 2007an presidentetza hauteskundeetarako LKIren hautagaia izan ondotik, agerpen publikoak murriztu zituen Olivier Besancenotek (Levallois-Perret, Frantzia, 1974). NPAren bozeramailea izateaz gain, saiakera bat baino gehiago idatzi ditu azken urteetan. Macronen erreformen kontrako borrokan, politikaren lehen lerrora itzuli da.\nZer iritzi duzu Frantziako ezkerraren egoeraz?\nGaur egungo egoera urgentziarena da; urgentzia politikoarena, denek ezagutzen dugun krisi politiko, sozial, ekologiko eta ekonomiko baten testuinguruan. Pentsa genezakeen udaberriko sekuentziaren ondotik, trenbideetako langileen grebarekin, unibertsitatera sartzeko Parcoursup sistemarekin mugimendu soziala garaitu duen Macron irabazle handi bat izanen genuela; oraindik ez da hala. Bere erreformak pasatu dira, bai, baina mugimendu soziala ez dago KO; ikusi genuen urriaren 9an, ikusten dugu tokian tokiko mugimendu sozial anitzekin, Nestlen, Forden... Baina baita beste hainbat sektoretan ere. Guk uste dugu alde batean kokatzen diren indarrak federatu behar ditugula; guk, internazionalismoaren eta antikapitalismoaren artean kokatzen dugun alde bat. Uste dugu, desadostasunak desadostasun, indar politiko eta sozial andana daudela espazio horretan, eta biltzeko gai izan beharko luketela.\nEzker antikapitalista batu nahi zenuten NPArekin. Ez ote du Melenchonek lortu, ildo nazionalistago eta jakobinoago batekin?\nDinamika politiko elektoral ukaezin bat izan du presidentetzarako hauteskundeen garaian. Orain, bateratu ordez baten gibelean biltzearen estrategia horrek ez dut uste funtzionatzen duenik. Nire ustez, ikuspegi kritiko batetik denek egin behar dugun bilana da, eta nik lehenik, inork ezin duela aipatu ditudan esperientzia politiko eta sozial guziak sintetizatzeko pretentsiorik izaten ahal. Ezin da izan maite nauenak segi nazala.\nNPA Frantzia Intsumisora batzea aurreikus liteke?\nEz dugu galdera egin ere egiten. Maila pertsonalean, presidentetzarako kanpainan Philippe Poutouk ordezkatzen nau, Melenchonek ez, ordezkatzeko ahal politikoagatik, eta orientazioagatik. Eta urte honetatik mahai gainean diren gaien arabera, ongi ulertu badut, Frantzia Intsumisoaren estrategia gehiago da PSren aldera begiratzea momentu hauetan, beste ezer baino gehiago. Beraz, ez gaude ikusmen eremu horretan, itxura denez. Baina galdera da aterabidea indar politikoen arteko konglomeratu bat, bateratze bat, berrosatze bat izanen ote den, ordezkaritza politiko forma berri baten oinarri nagusi gisa; nik ez dut sinesten. Nire ustez, elkar gehien ikusten dugun lekutik abiatuko da, mobilizazio sozialetatik. Niri dagokidanez, behintzat, horri begira nago.\nMarxistak eta libertarioak elkartzearen beharra aipatu duzu azken aldietan.\nHori aski pertsonala da. Badira NPAren barnean nire iritzi bera dutenak, baina ez da alderdiaren iritzi bat; badira horrekin ados ez daudenak ere. Uste dut, hala ere, borondate bat dagoela, hori baita NPA sortzearekin egin nahi izan genuena: desberdintasunak gainditzearena. Inork ezin badu, berak bakarrik, iraganeko esperientzia iraultzaile guzien edo gaurko esperientzia erradikal guzien irudia izan, horrek erran nahi du bakoitzak gure kultura politikoak aberastu behar ditugula, pentsatuz bakarra ere ez dela osoki bururaino eramana izan. Bakarrak ere ez du gauza guzientzat arrapostua.\nKarrikan ere ez da ezkerraren batasunik. Zerk eragin lezake indar metaketa?\nEzkortasun txikiagoa dut arlo horretan. Hala eta guztiz ere, udaberriko sekuentzian ikusi dugu bateratze berri batzuk posible direla. Egia da, ez da nahikoa izan egoera iraultzeko, baina marea popularren harira egin duguna aski berria zen. Badira aliantza berriak. Bereziki, Nuit Debout-en garaitik; badira militanteak, militante sareak, elkar ezagutzen ikasi dutenak: harreman politikoan, harreman sindikalean, langile auzoetako militante eta militante politikoen arteko harremanean; mobilizazio ekologisten harira ere, gauza bera. Bada zerbait berria agertzen ari dena.\nKopuru aldetik, apala da oraindik.\nGaur egun dagoen indar harremanaren irudikoa da. Ezin gara fitegi ari izan, eta ezin dugu borrokan ari direnek ezarritako egiazko indar harremana ordeztu. Gainera, abiatu genuen bateratze politikoak ez du sekula eguneroko borroken aktoreak ordezteko borondaterik izan. Alderantziz, sustengatzea zen asmoa, konplexurik gabe. Hor gaude, ez zaudete bakarrik; konfiantza emateko modu bat da.\nEskuin muturra antolatzen ari da, anartean.\nErantzuna ekintza batasun ahalik eta zabalena da, eskuin muturraren arriskuaren aurrean irauteko. Hori oinarrizkoa da niretzat. Desadostasunen gainetik, etsai komun baten aurrean elkarrekin egin behar dugu erresistentzia. Eta ulertzea ere, sortzen den galdera dela alternatiba politikoarena. Noski, orain arteko dinamikak lehen aipatzen nituenak dira; eztabaida ez da baikorra edo ezkorra izatea, egoera den bezala begiratzea da, baina ulertzea halako egoera baten aurrean dagoen potentziala. Dena biziki ahula da. Mugimendu horiek krisi politiko baten egoera baliatzen dute, sistema atxiki duten alderdiak bata bestearen gibeletik lurrera erortzen ari baitira. Baina krisi politikoak denak biltzen ditu, eskuin muturra ere bai. Alderdi horretan ere kontraesan handiak dituzte. Ez da bere baitarik eroriko den joera bat, baina ez dut eskuin muturraren ezin saihestuzko igoeran sinesten.\nErran zenezake etorkinen kontrako ezker bat eratzen ari dela?\nEz. Niretzat, termino hori ez da existitzen. Etorkinen kontra bagaude, ezin gara ezkerrekoak izan. Ezkerraren ezkerra eztabaida horiek kolpekatu dezakete. Badira eztabaida batzuk izan behar direnak; subiranotasunari buruz, adibidez. Hitz horrek ez nau beldurtzen. Subiranotasun politiko eta demokratikorako espazioak sortzea emantzipaziorako borrokaren zentzuan doan zerbait da. Subiranotasun nazionala besterik da. Izan dira adierazpen batzuk, Frantzia Intsumisoarenak besteak beste, desadostasun handiak sortzen dizkigutenak. Nik dakidala, Frantzia Intsumisoaren barnean ere badute eztabaida. Behar den denbora hartuko du, baina eztabaida horiek funtsezkoak dira. Gu ez gara sekula borroken hierarkizazioan sartuko. Guretzat, kausa guziak osagarriak dira. Borroken bateratzean eta aliantzetan sinesten dugu, borrokak elkar daitezen, preseski; espazio komun bat aurki dezaten.\nAutodeterminazio eskubidearen gaia mahai gainean da azken hilabete eta urteetan. Zein izan beharko litzateke ezkerraren jarrera?\nLehen erraten nuena da, subiranotasun politikoari buruz. Gu, argiki, autodeterminazio eskubidearen alde gaude. Ez dagokit niri leku batean edo bestean, diskriminazioen biktima direlako, herritarrek hautatuko duten antolaketa forma dekretatzea. Herritarrei dagokie. Baina guk, euskaldunak, korsikarrak edo kanakak ez izanik ere, leku horietan beharrezko baldintzak egon daitezen lan egin dezakegu. Ezkerraren ezkerrean izan dezakegun eztabaida bat da, justuki, ulertzea internazionalistak garen heinean horrek inplikatzen duela gure gobernuaren, gure estatuaren, eta munduan gertatzen denaren harira gure estatuak dituen erantzukizunen kontra borrokatzea. Egia da bere iragan kolonialari dagokionez, egia da Frantziaren politikaren aktualitate kolonial eta inperialistari dagokionez ere. Immigrazioaz aritu gara lehen: gerletatik eta kaos ekonomiko eta politikoetatik ihesi doazen gehienek mendebaldekoen —eta beraz Frantziaren— esku hartze politiko eta militarrek sortutako egoeretatik ihes egiten dute.


Eraikin komertzialak AHT konponbidea\nEraikuntza komertzialaren sektorean, berokuntza eta hozte eraginkorra ez da soilik langileentzako eta bezeroarekiko errespetuzko ingurunea sortzeko giltza, baita funtzionamendu kostuak kudeatzeko ere. Hotelak, bulegoak, supermerkatuak edo bestelako eraikin komertzial publikoak berotzeko edo hozteko banaketa kopuru berdina bermatu behar dute, baita airearen kalitate ona mantendu ere. Airwoodsek eraikin komertzialaren behar bereziak ulertzen ditu eta klimatizazio irtenbidea pertsonaliza dezake ia edozein konfigurazio, tamaina edo aurrekontuetarako.\nAHT baldintzak Merkataritza Eraikuntzarako\nBulegoen eraikinak eta txikizkako espazioak tamaina eta forma guztietako eraikinetan aurki ditzakegu, bakoitzak bere erronka multzoarekin klimatizazioa diseinatu eta instalatzeko orduan. Saltoki komertzial gehienen helburu nagusia tenperatura erosoa erregulatzea eta mantentzea da dendara sartzen diren bezeroentzat; beroegi edo hotzegi dagoen saltokiak distrakzioa eragin diezaieke erosleei. Bulegoen eraikinari dagokionez, tamaina, diseinua, bulego / langile kopurua eta eraikinaren adina ere berdindu beharko lirateke. Barruko airearen kalitatea ere kontuan hartu beharreko faktore garrantzitsua da. Iragazki eta aireztapen egokia ezinbestekoa da usainak prebenitzeko eta bezeroen eta langileen arnas osasuna babesteko. Zenbait espazio komertzialek 24-7 tenperatura erregulatzea eska dezakete instalazio osoan, espazioa okupatzen ez den unetan energia kontsumitzeko.\nKlimatizazio sistema berritzaile, eraginkor eta fidagarriak eskaintzen ditugu barruko airearen kalitatea asetzeko. Era berean, malgutasuna eta bulego eraikinetarako eta txikizkako espazioetarako beharrezkoak diren soinu maila baxuak, non erosotasuna eta produktibitatea lehentasun diren. AHT sistemaren diseinurako, espazioaren tamaina, egungo azpiegitura / ekipamendua eta banaka arautu beharreko bulego edo gela kopurua bezalako faktoreak hartzen ditugu kontuan. Neurrira egindako irtenbide bat diseinatuko dugu, errendimendu maximoa eskaintzeko, energia kontsumoaren kostuak maneiagarriak izan daitezen. Gure bezeroekin ere lan egin dezakegu barruko airearen kalitate estandar zorrotzak betetzen laguntzeko. Bezeroek nahiago badute espazioa berotzea edo hoztea lanorduetan soilik, dirua aurreztuko dizugu zure fakturetan, kontrol sistema adimenduna eskainiz zure instalazioetako berokuntza eta hozte ordutegia automatizatzen lagunduko dizu, baita geletarako tenperatura desberdinak mantenduz.\nMerkataritzako txikizkako bezeroentzako klimatizazioari dagokionez, ez da lanik handiegia, txikiegia edo oso korapilatsua. 10 urte baino gehiagoko esperientziarekin, Airwoodsek ospe handia lortu du negozio-gama zabalentzako klimatizazio soluzio pertsonalizatuak eskaintzen industria lider gisa.\nDubai Jatetxea DX Coil AHU\nTaipei Arena Ice Land irristaketa pista\nMongolia IMAX zinema\nFilipinak Nex dorrea AHU\nTelford, Erresuma Batuko AHU jatetxea


Plazan bildu dira oriotarrak San Pedro egunean - Orio - Karkara.eus\nPlazan bildu dira oriotarrak San Pedro egunean\nKarkara 2019-06-29 13:30\nSan Pedro eguna da gaur. Orioko 10. Trikitixa Txapelketa izan da eguerdian, eta plazan bildu dira herritarrak. Besteak beste, helduen dardo txapelketa, pilota partidak, sokadantza eta kalejira izango dira arratsaldean.\nGaur, larunbata, San Pedro eguna da, eta oriotarrak goizetik hasi dira ospakizun egitasmoekin. 11:00etan meza izan da parrokian eta 11:30ean, estropadak jokatu dituzte kimuek. Eguerdian Orioko 10. Trikitixa Txapelketa hasi da plazan, eta bertan bildu dira herritarrak.\nAurten sei bikotek hartu dute parte trikitixa lehiaketan: Araitz Elizalde eta Eider Garro; Irati Arcelus eta Garazi Larrañaga; Julen Labaka eta Mirari Plazaola, Eider Tolosa eta Lierni Tolosa; Araitz Etxaniz eta Enaitz Alberdi; eta Ane Etxezarreta eta Sara Iriarte.\nArratsaldean ere jarraituko du sanpedroetako egitarauak. 16:30ean helduen dardo txapelketa jokatuko dute Bikamiotan, eta 17:00etan pilota partidak izango dira frontoian. 18:00etan ekingo diote da kalejirari Pello eta Nikolasa erraldoiekin, eta 19:00etan, aldiz, sokadantza egingo dute plazan, txistulariek lagunduta. 19:30ean Kolpez Blai perkusio ikuskizuna hasiko da, herriko kaleetan barrena.


Garoa Martinez bermeotarrak Espainiako Halterofiliako Txapelketa lehiatuko du asteburuan - Busturialdeko Hitza : Busturialdeko Hitza\nGaroa Martinez, Europako txapelketan. Argazkia: Isaac Morillas/RFEH\nGaroa Martinez bermeotarrak Halterofiliako Euskadiko txapelketa hirugarrenez irabazi du aurten, eta orain Espainiako titulua lortzeko erronkari aurre egingo dio. Espainiako Halterofiliako Txapelketa domekan [ekainak 13] lehiatuko du, 14:00etatik aurrera, Molins de Rein (Bartzelona) herrian.\n64 kilo baino gutxiagokoen kategorian lehiatzen da Martinez. “Kategoria denen artean, guztira, 107 neska gaude, eta nire kategorian 24 ariko gara”, azaldu du.\nEntrenamenduetan gustura aritu da, eta “mentalki ere ondo” dagoela azpimarratu du. Txapeldun geratzea erraz ez dela egongo dio: “Nahiago dut ezer ez espero, ez dut ilusiorik egin nahi. Nire kategoria beti da zailena, 64 kilotik beherako asko gaudelako. Kategoria nahiko gaitza da, beti egon naiz kategoria horretan. Ez gara denok sailkatzen, autonomia erkidego bakoitzetik zortzi bat sailkatzen dira. Berez, Espainian lehiatzen diren denak joanez gero, askoz ere gehiago izango ginateke”. Lan ona egitea da bere helburua: “Ondo egitea da helburua, eta ondo egiten badut irabazi egingo dut”.\nTituluak lortzeko eta berresteko gogor ari da lanean. Aurten lehenengo aldiz, Europako Txapelketan ere parte hartu du. Apirilean lehiatu zuen Moskun, eta 14. postua lortu zuen.\nErlazionatutako edukia“Nire erronka lortzeko, gehiago entrenatuko dut, teknika batez ere”


Libre uztea erabaki du Parisek | Politika | Berria\nJosu Urrutikoetxea, 2002ko abuztuan, Bilbon. LUIS JAUREGIALTZO / FOKU Tamaina handiagoan ikusi\nJosu Urrutikoetxea euskal presoa aske uztea erabaki du Frantziako Dei Auzitegiak, eskumuturreko telematikoa ezarrita. Parisen badu etxe bat Urrutikoetxeak, herritar batek utzia, eta han jarriko litzateke bizitzen, sendiak kazeta honi esan dionez. Ez da, baina, berehala geratuko libre, Frantziako ohiko tramite bat segitu behar baita orain. Hots, La Sante kartzelak —han baitago preso iazko maiatzetik— epaileen erabakiaren egingarritasuna aztertuko du —epea: uztailak 20—, eta Dei Auzitegiak hilaren 29an hori berretsiko du edo ez. BERRIAk kontsultatutako iturrien arabera, erabakia berrestea izaten da ohikoena.\nDei Auzitegiko fiskalburuaren eskaera ontzat jo dute, beraz, epaileek —hiruk—. Presoaren askapen eskari bati buruzko auzi saioan, hura askatzeko eskatu zuen fiskalak atzo arratsaldean. Bat egin zuen defentsa abokatuen eskariarekin, eta esan zuen Urrutikoetxea libre dagoela Frantziako bi prozeduretan bi epaiketa ditu egiteko, Parisek ez duela horiengatik espetxeratzeko beharrik ikusten, eta ez dela egokia Espainiako prozedurengatik —bi euroagindu eta bi estradizio eskaera— preso izatea Frantzian.\nLaure Heinich eta Laurent Pasquet-Marinacce defentsako abokatuek auzi saioan galdegin zuten Urrutikoetxea kontrol judizialpean askatzea, eta, behar izanez gero, eskumuturrekoa ezartzea, baina fiskalak ez du beharrezko ikusi kontrol judiziala izatea, eta nahikoa deritzo eskumuturrekoa jartzeari. Epaileek ere bai.\nCOVID-19a hasi zenetik, Urrutikoetxeak izan ditu auzi saio batzuk, baina espetxetik bideokonferentzia bidez agertu da. Atzo auzitegian izan zen, maskararekin. Haren gaixotasuna eta adina ere (69 urte) argudiotzat erabili dituzte abokatuek. Pandemia garaian, La Santeko medikuburuak kartzelaldia eteteko eskatu zuen.\nDei Auzitegiak berak iazko ekainaren 19an kontrol judizialpean Urrutikoetxea libre uzteko erabakia hartu zuen, baina, Espainiako Gobernuak eskatutako euroaginduak tarteko, Frantziako Poliziak orduan bertan atxilo hartu zuen berriro, artean La Sante espetxean zela.\nIazko maiatzaren 16an atzeman zuten Urrutikoetxea (Ugao, Bizkaia, 1950), Frantziako Alpeetan, eta harrezkero preso dago. Ekainaren 19ko saioaz geroztik atzo arte, Dei Auzitegiak eta Kasazio Auzitegiak lau aldiz ukatu dute askapen eskaria, hirutan eta batean, hurrenez hurren—.\nBarajasko eskaera, atzera\nDei Auzitegiak atzo bertan atzera bota zuen Urrutikoetxearen aurka Espainiak eskatutako euroagindu bat: gizateriaren kontrako krimenena; zehazki, Madrilgo aireportu Barajasen ETAk 2006ko abenduaren 30ean egin zuen atentatuari zegokiona —bi zibil hil zituen erakunde armatuak—. Urrutikoetxea, beraz, aske da Frantziako prozedura horretan. Espainiako Auzitegi Nazionalak eskatu zuen euroagindua.\nKasua euroagindu eskaera zenez, Parisko auzi saioa teknikoa izan zen, prozedurari buruzkoa, mamian sartu gabekoa, eta Espainiak Barajasko erasoagatik Josu Urrutikoetxeari egozten dizkion gertakarien zehaztasun faltagatik —data...— bota du atzera Frantziako auzitegiak eskaera, baita kalifikazioaren desegokitasunagatik ere.\nJuan Pablo Gonzalez Auzitegi Nazionaleko epaileak 2015eko urriaren 27an auzipetu zuen Urrutikoetxea gizateriaren aurkako krimenagatik, 2005etik 2007ra ETAren talde politikoaren buru izan zela jota. BERRIAk joan den azaroaren 12an argitaratu zuenez, Frantziako Barne Ministerioaren 2014ko txosten konfidentzial batek dakar ETAren «ildo gogorrak» Urrutikoetxea «baztertu» zuela T4ko atentatua baino pixka bat lehenago. Hain zuzen, Poliziaren Zuzendaritzaren Borroka Antiterroristako Koordinazio Unitatearen txostena da. 2005-2007ko prozesuan, Urrutikoetxeak 2005eko ekainaren 21ean egin zuen, ETAren ordezkari gisa, lehen bilera Espainiako Gobernuaren mintzakidearekin, eta 2006ko irailaren 26, 27 eta 28an egin zituen bere azkeneko bilerak.\nUrrutikoetxeak orain Frantzian bost auzi ditu zabalik. Atzo Luis Hergueta Gasteizko Michelin enpresako arduradunaren hilketaren harira egindako estradizio eskaera ere hizpide izan zuten, Espainiako Gobernuak eskatuta, eta informazio gehigarria eskatu zuten epaileek, preskripzioaz. Irailaren 30ean izango da hurrengo auzi saioa. ETApm-k hartu zuen bere gain Herguetaren hilketa (1980), eta Urrutikoetxea ez zen izan ETApm-koa, ETAm-koa baizik.\nHerriko tabernen auzia ere aztertu zuten Parisko auzitegian atzo, eta datorren irailaren 30erako hitzordua jarri dute hor ere. Kasu hori euroagindu eskaera da, Auzitegi Nazionalak eskatua. Auzi horretan zigortu zituztenek gehienez ia bi urteko kartzela zigorra jaso zuten.\nGuardia Zibilaren Zaragozako (Espainia) kuartelaren kontrako 1987ko atentatuagatik gobernuak galdegindako euroaginduan, Dei Auzitegiak urtarrilean aldeko iritzia eman zuen, baina defentsak helegitea sartu zuen Kasazio Auzitegian.\nHoriez gain, Urrutikoetxeari bi epaiketa egingo dizkio Frantziak: ETAko zuzendaritzako kidea izatea egotzita bat, eta 2011-2013an Oslon elkarrizketa mahaian ETAren ordezkaritzako kidea izatea leporatuta bestea.\nLe Figaro-k atzera egin du presoaren akusazio batean\n(erreakzioak) Grande-Marlaskak «errespetua» adierazi die Frantziako auzitegiei\nKargudun publikoen babesle\nJaurlaritzaren Etika Publikoko Batzordeak emandako ebazpenetatik %4,4tan egin du kargudun publikoaren aurka. Taldeak ez du eperik Sagarduiren kontsultari erantzuteko.


Gure kontsultategiak aurrera! - Lea-Artibai eta Mutrikuko Hitza : Lea-Artibai eta Mutrikuko Hitza\nGure kontsultategiak aurrera!\nAlaitz Uskola (Mendexa)\nAzken urteetan arreta ezin hobea eman digun medikuak lekualdaketa eskatu zuenetik gure etxean,Mendexan, beldurrezgara. Gure kontsultak aurrera egingo zuela, eta hutsik geratzen zen lanpostua beteko zela adierazi zitzaigun ahoz Osasun Sailetik. Baina idatziz, berriz, konpromisoa ez da hain argia. Eta egunak aurrera egin ahala, gure beldurrak areagotzen daude. Izan ere, epe luzera gure kontsultategian nor eta batez ere zenbat denboraz egongo den ez dakigu.\nAzaldu beharrik ez dago mediku kontsulta bat herrian bertan izateak duen garrantzia. Baina horrez gain, mediku bat modu egonkorrean izatearen garrantzia ere ukaezina da. Gurean Marisa izan dena, Lekeition Alejandro, Pablo, Laura, Aitziber, Tamara…dira. Edozein herritan ditugun ezinbesteko erreferenteak dira gure mediku eta erizainak.\nHerritarrontzako ezinbesteko zerbitzua da, gure osasun eta ongizatearen giltza. Gure herrietako medikuak dira ezagutzen gaituztenak, sintomatologiatik haratago, gure historia eta egoera aintzat hartuta laguntzen digutenak. Gaixotasun kronikoak kudeatzen dituzte, minbizi prozesuetan onkologoekin itzultzaile lanak egiten dizkigute, tentsioak gora egiten digunean gure egoera pertsonala aintzat hartuta erabakiak hartzeko gai direnak dira…. Familia medikuen ezagupen eta erabaki ordena historia klinikotik haratago daudelako da hain garrantzitsua lanpostu hauek modu egonkorrean betetzea.\nOsasunarekin ez da negoziatzen, osasunarekin ez da jokatzen. Gure herrienganako begirunea, ardura eta errespetua eskatzen ditugu. Osasun sailburuaren kabinetetik zenbakiekin erantzuten zaigunean, gure baitan eta errealitatean zenbakiak izenak direlako. Tio Jabier, Tio Ramon, Tia Nenake … eta beste hainbeste senitarteko eta lagun.\nAzken urte luze honetan arduraz jokatzeko eskatu diguten berdinei ondokoa esan behar diegu: Guk bete dugu, arduratsuak izan gara. Eta zuek? Gureganako ardura bera erakutsiko duzue? Gure herrian hutsik geratu den lanpostua lehenbailehen betetzea eskatzen dugu. Konpromiso argi bat behar dugu.\n-Alaitz Uskola (Mendexa)


Biosfera Erreserbaren Erabilpenerako eta Kudeaketarako Egitamu Gidaria. Partaidetza-prozesu zientifiko teknikoa - Ingurumen hezkuntza - Euskadi.eus\nPartaidetza-prozesu zientifiko teknikoa\nUrdaibaiko Biosfera Erreserbaren Erabilpenerako eta Kudeaketarako Egitamu Gidaria\n- Zer ikuspegi duzu Urdaibaiko Biosfera Erreserbaren gaur egungo egoeraz?\n- Zein dira gaur egungo EKEGaren arazo eta gabezia nagusiak?\n- Zer aldaketa egin beharko litzateke egungo EKEGaren araudian?\nBiosfera Erreserbaren Erabilpenerako eta Kudeaketarako Egitamu Gidaria. Partaidetza-prozesu zientifiko teknikoa (1,16 Mb)


Iltzalleak (1961). Martin Ugalde - Auñamendi Eusko Entziklopedia\nIltzalleak (1961). Martin Ugalde\n1961. urtean eta Caracasen ematen zaio hasiera euskal ipuingintza modernoaren lehen aroari. Martin Ugaldek (1921-2004)Iltzalleak ipuin liburu ederra idatzi zuen. "Agirre lendakari bikañari" eskainia da, egilearen ideologia nabarmen utziz.\nIltzalleak lanak gerra garaiko narrazioa hartzen du gaitzat. Eta lehen aldiz euskal ohiturekin hausten da, pertsonak bizi izandakoa kartsuki agertzeko asmoz. Bost ipuinez osaturiko lan honetan Euskal Herrian gerra garaian eta ondoren bizi izandako errepresioa adierazten da, beti ere metonimia erabiliz, hots, kasu zehatz eta konkretua kontatuz, eta ez ikuspegi zabala.\nIzenburua dela-eta, ohar txiki bat egin beharko genuke. Aurkibidearen goiko aldean, "Gizaerailtza" izenburua irakurtzen baita. Dirudienez, liburua moldatu izenburu batekin egin zen, eta beste batekin argitaratu. Bigarren honi egokiagoa deritzogu, hain zuzen ere, ipuinotan ez baita "genoziodiorik" azaltzen era metonimikoan ez bada behintzat, eta horrela ez badugu deitzen lehen ipuinean gertatzen den fusilamendua.\n"Gizaerailtza" da, era berean, lehen ipuinaren izenburua. Ipuinak atal bi ditu: lehen atalean, narratzailearen eta bere familiaren egoera kontatzen da, gerra piztu den unean, etxea utzi eta alde egin behar dute; bigarren atalean, narratzaileak bere etxean hartu zuten Nemesioren fusilamendua kontatzen du. Ipuinak nortasun berezia du, gerra garaiko oroimenak dakartzalako kontagintzara. Esan dezakegu ipuin honetan hasten dela euskal literaturan gerraren gaia. Beste ipuin batzuetan garaia aldaturik dator, eta moldea ere bai. Beraz, ipuin honek berebiziko tokia hartzen du lanean, eta ez soilik bere izena bilduma osoarentzako nahi izan zelako, baizik eta gerra garaian kokatzen delako. Ikuspegia ere berezia da, lehen pertsonan kontatzen da gazte baten gerra esperientzia; fokoa ere desberdina da ipuin honetan, hemen fokoa bikoitza da, guda eta Nemesio. Beste lauretan, berriz, fokoa guardia zibilengan jarriko da, haien eginkizun, eta agerbideetan. Azkenez, ipuinaren balio estetiko eta estilistikoak aipatu beharko genituzke, eta beste laurak baino maila jasoagoan kokatu du ipuin hau.\n"Alperra" ipuinak kortesia faltaren anekdota kontatzen du. Jesarrita doan guardia zibil batek ez dio tokia uzten haurra besotan duela trenean zutik doan emakumeari. Bidaiariek gogor eta gorrotoz begiratuko diote, eta begirada horiek izango dira erresistentziaren lehen zantzuak.\n"Arrak eta emeak" ipuinak zantzu absurdoak uzten ditu agerian. Torturaz hil duten pertsona baten bila agertzen dira haren etxera guardia zibilak. Haren ordez senitartekoak eramango dituzte, baina anekdotaren gehiegikeriaz gaindi, ipuinak ez ditu arrazoiak ongi adierazten.\n"Xabal'en azia" deitutakoan, Xabal greba prestatzen ari dela nola lotzen duten kontatzen da. Beldur da torturetan lagunen izenak emango dituen, eta ihesari emana, tranbiapean jausi eta odol hustuz hiltzen da, bere haziak erresistentzian jarraituko duen arren.\n"Zelataka" ipuinak salaketaren gaia dakarkigu: guardia zibilekin batera ari diren euskal salatariak nor ote diren jakiteko peskizen berri ematen du ipuinak.\nErresistentzia ipuinak dira, agian. Estetikari dagokionez baina, ohitura-zaletasun eta esperientziaz ikusitakoaren kontaketa errealista baten artean idatzitako ipuinak dira. Narrazioaren bidez egoera isil baten agerpena egin nahi du idazleak. Egileak ohitura-zaletasunetik ihes egin nahi duela ematen du, baina nahitaezkoa egiten zaio manikeismoa, noski. Kodigo abertzalearen lehen zantzuak agertzen direla adierazten du hitzaurrean Ibinagabeitiak.\nIpuinak desberdinak badira ere, narratzailearen testigantza eman nahiak ematen die batasun kutsua. Jada narratzailea ez da orojakilea (batez ere lehen ipuinean, egilearen esperientziatik hurbil agertzen den kontaketa egitea). Zehaztasunaren alde egiten du Martin Ugaldek, eta espazioak zein denborak errealitate kutsuz marrazten ditu.\nBadira beste batasun adar batzuek ere ipuinotan. Espazioa aipatu beharko genuke lehendabizi, egilearen geografia pertsonalean kokatzen baitira ipuinak. Oroimenean lehenik, eta bere benetako espazio errealean ondoren, Tolosa, Hernani aldean. Trena motibo nagusia da, trena etengabe agertzen da pertsonaien bizitzetan, beren bizitzaren patuaren eragilea ez denean. Trenaren kutsu ideologikoa, modernitatearen ikur gorrotagarria da tradizio zaleentzat, desagertu egin da molde horretan, eta egunerokotasunaren sinbolo bihurturik ageri zaigu hemen, bizitzan integraturik, eta hori errealismora hurbiltzeko modua litzateke.\nPertsonaien artean ere batasun handia nabari da. Batez ere "besteak" irudikatzeko moduan dago batasuna: besteak gaiztoak dira, bortxaren sinboloak, eta "gureak" on-eginaren sinbolo. Desberdintasuna adierazteko hizkuntza dago. Ipuin heterodiglosikoak idatzi ditu Martin Ugaldek lan honetan, kanpokoek eta gaizkileek gazteleraz hitz egiten dute, hizkuntza izaeraren tasun bihurtu duelarik.\nGuztiaren gainetik, euskal ipuingintza errealismora hurbiltzeko ahalegin bereziak ageri dira liburu honetan.\nASKOREN ARTEAN. Martin Ugalde azterkizun. Encuentros con Martin Ugalde. Donostia: Saturraran, 2002. 542 or.


Errezeta errazak, osasungarriak eta zaporetsuak proposatzen dizkizugu familia osoarentzat.\nBidal iezaguzu zure errezeta hona:marketing.onsite.es@sodexo.com\nSagar eta fruitu gorrien pastela\nDenbora: 40 eta 45 min artean (aurrez berotutako labean)\n12 piezarako errezeta\nGatzik gabeko 150 g. gurin, bahetutako legami-hautsaren 20 g., esne-kremaren 160 m.l, 320 g azukre, 2 arrautza (apur bat irabiatuta), 300 g. ahabi eta masusta, banilla-aterakinaren koilarakada txiki bat, 2 sagar handi, glas azukrea.\nLabea 180ºC-an berotuko dugu aurretik\nMolde lauki zuzen bat koipeztatu eta gainean landare-paper orri bat jarriko dugu\nAzukrea gurinarekin batera irabiatuko dugu pixka bat harrotu arte. Arrautzak banaka botako ditugu, arrautza bota ondoren. Irina eta legamia, esne-krema eta banilla-aterakina gehituko dizkiogu.\nOrea moldean zabalduko dugu 5 mm. inguruko altueran. Gainerako orea gerorako utziko dugu.\nSagarrak zuritu eta xerra finetan jarriko dugu. Orearen gainean jarri eta orearen gainerako zatiarekin estaliko ditugu. Fruitu gorriak gehituko ditugu apur bat barnera daitezen.\nUtzi labean 40-45 minutuz. Utzi hozten, kendu moldea eta bota gainetik glas azukrea. Pusketatan zatitu, eta zerbitzatu.\nXerra gainerreak italiar erara\n(Español) Dificultad: Baja\nDenbora: 10 eta 20 minutu artean\n4 lagunentzako errezeta\n4 xerra, urdaiazpiko serrano 4 xerra, Taleggio gazta pusketa txiki bat, salbia 6 orri, gatza, piperbeltz zuri ehoa, oliba-olioa.\nSutan oliba-olio pixka batekin dagoen zartaginean, xerrak bi aldetatik markatuko ditugu. Gatza eta piperra bota, eta labeko plakan jarriko ditugu.\nTxikitutako salbiarekin hautseztatu, urdaiazpiko-xerrak jarri eta gaztaren xafla finekin estaliko ditugu. Aurrez berotutako grillean sartuko ditugu gratinatu edo gainerre arte.\nPlaterkada hori pastadun goarnizioarekin batera zerbitza dezakegu.\nDenbora: 10 eta 15 minutu artean\nDenbora:10 eta 15 minutu artean\n4 lagunentzako errezeta, Kaloria gutxikoa\nTomate heldu 1 kg., 2 piper, hazirik gabeko angurri gorria 300 g., baratxuri-ale bat, 150 g. ogi, oliba-olio kikarakada bat, jerez-ozpina koilarakadatxo erdi bat, kumino koilarakadatxo erdi bat, gatza, 800 ml. ur.\nGarbitu barazkiak eta jarri ogiarekin batera katilu batean (bezperakoa beti), angurria(aurretik kendu beharko dizkiogu haziak) eta gainerako osagaiekin batera.\nPasatu irabiagailu elektrikotik testura homogeneoa lortu arte. Iragazki.\nZerbitzatu plater sakonean. Apaindu angurria eta menda edo mendafin orri batzuekin.\nArroz esnea basafruituekin\nDenbora: 45 min inguru\nTxikia Denbora: 45 min inguru, 4 lagunentzako errezeta\n200 g. arroz, basafruitu 100 .g, 1 limoi, kanela-hautsa, ½ litro esne, 50 g azukre\nArroza esnea, azukrea eta limoiaren azalarekin batera su baxuan irakingo dugu 10-15 minutuz (gutxi gorabehera),. Beharrezkoa bada, bota ur pixka bat eta utzi hozten. Basafruituak garbitu eta gure postrea apainduko duten batzuk hautatuko ditugu. Frutak arrozarekin nahastu eta 4 baso edo kopa txikitan banatuko dugu. Utzi hozten. Zerbitzatu aurretik, bota kanela pixka bat gure nahasketaren gainean, eta apaindu gordeta utzi ditugun fruituekin.\nIradokizunak:Fruitu gorriei esker, gure postrea gozoago eta nutritiboagoa da. Basafruituak gustatzen ez bazaizkizu, beste fruta batzuekin proba egin dezakezu. Kiwai, mangoa edo laranjari esker, zure postrea oso goxoa geratuko da.


GOIENAk 'Gorabeherak' websail berria eskainiko du hamabostean behin - Debagoiena - Goiena.eus\nGOIENAk 'Gorabeherak' websail berria eskainiko du hamabostean behin\nGoiena 2020-03-27 08:00\n'Gorabeherak' websaileko bi protagonistak lehenengo kapituluaren grabaketan.\nGertuko informazioa entretenimenduko edukiekin osatu nahian, GOIENAk ikus-entzunezko eduki berri bat eskainiko du gaurtik aurrera: Gorabeherak izeneko umorezko saila.\nWebsaila Ttap aldizkari digitalaren lantaldeak ekoitzi du, eta hainbat ezaugarri berritzaile ditu. Nabarmenena, zalantzarik gabe, formatu bertikalean grabatuta egotea, mugikorretan ikustea errazte aldera. GOIENAren webgunean ere bisiten gehiengoa mugikorretatik dator jadanik, eta hori dela eta, eduki berri hau ezin egokiagoa iruditu zaigu gure erabiltzaileontzat.\nGorabeherak sailaren gidoiak eta zuzendaritza lanak Kepa Errasti aktore aretxabaletarrak egin ditu, eta Ramon pertsonaia ere berak gorpuztuko du atal guztietan. Harekin batera, Nerea Arriola donostiarra azalduko da pantailan, igogailura hurbilduko diren pertsonaia ezberdinak antzezten. Biek ere lan aparta egin dute, eta bereziki ikusgarria da Nereak atal batetik bestera jasaten duen itxuraldaketa, karakterizazio prozesu luze eta astunak pasatu ondoren. Atal laburrak eta pantaila txikian ikusteko pentsatuak badira ere, atzetik produkzio lan handia du Gorabeherak sailak.\nWebsaila Tabakalerako 2deo laborategiaren eta Bertako Igogailuak enpresaren babesaz ekoitzi da. Laguntza horri esker, ekoizpena mimo handiz egin ahal izan da, eta emaitza ostiral honetan hasita ikusi ahalko duzue, hamabostean behin, GOIENAren webgunean, eta primizian, astebete lehenago Ttap aldizkarian.\nTtap aldizkari digitala 2018ko uztailean jaio zen, Anboto, Baleike, Euskalerria Irratia, Goiena eta TOKIKOMen ekimenez, Bartzelonako Esguard aldizkariarekin elkarlanean. Astero-astero argitaratzen da, ostiraletan, eta dohainik eskuratu daiteke Android zein iOS gailuetan.


Medikuetara jolasten – Guraso.eus\n2015-11-12\tguraso\tIruzkinik ez\n2009. urtean argitaratu zuen Mirari Arandok artikulu hau.\nHeldu asko beldurtu egiten gara haurrak medikuetara jolasten, biluztera jolasten edo masturbatzen ari direla ikustean. Gure sexualitatearekin konparatzen dugu eta sexu jolasak ezkutuko gauza eta lekuez lotzen ditugunez, helduoi mamu ugari azaltzen zaizkigu.\nAurreko artikuluan aipatu genuen bezala, hasierako urteetan umeek norbere gorputza ezagutzeko eta sexu ezberdinen inguruko kuriositatea asetzeko premia izaten dute.\nJaiotzen den momentutik haurrek sentitu eta gozatu egiten dute, beraien gorputza ukitu eta sentsazio ezberdinak aztertzen dituzte. Poliki-poliki gorputzeko atal guztiak aztertuz. Sudurra, eskua, ipurdia… aztertzen duten bitartean lasai eta emozionatuta begiratzen diegu, baina genitalera irizten direnean harritu eta beldurtu egiten gara. Batzuetan gainera, haurra alua edo pitilina ukitzen ari den bitartean, ez ukitzeko eskatu edo zikina dela adierazten diegu.\nHaurrak gustura sentitzea bilatzen dute soilik. Ohar gabean aurkitutako gustuko bizipenak ugari dira eta normala den lez, sentsazio on horiek berriz lortzeko ahalegina egiten dute. Batzuetan Pixoihalaren igurtziarekin adibidez haur batzuk kitzikatu eta klimax antzeko egoera bat bizitzen dute. Beste haur batzuk, ohe izkinarekin igurztean edo genitalak zuzenean ukitzean ere kitzikatu egiten dira.\nGuraso askori kostatu egiten zaie beraien seme- alabak masturbatzen direla edo egoera hauetan gozatu egiten dutela ulertu eta onartzea. Baina honek gorputzarengan duen jakintza areagotu eta fisiologikoki onuragarriak diren ondorioak izango ditu (odolaren zirkulazioa hobetzea, oxigeno gehiago hartzea, gorputza erlaxatzea …).\nSexu ezberdinen inguruko premia asetzeko aldiz, beraien artean biluztera jolastu, aita edo amari biluzteko eskatu edo medikutara jolastu dezakete. Beste batzuk ordea, ondoan daukaten haurrari eskuan igurtzi egiten diote zein atsegina izan daitekeen jakin dezaten. Haurrek helduek ez bezala naturaltasunez jokatzen dute egoera hauetan, ez baitaukate arau sozialak oraindik barneratuta eta. Gurasoak ordea, sexu jolas batzuekin gorri jarri eta larritu egiten gara eskaera hauen aurrean. Gainera, medikutara jolasten dabiltzala ohartzean baloiarekin jolastera, telebista ikustera … gonbidatzen edo gidatzen ditugu.\nUmeak helduen erreakzioaz berehala ohartzen dira eta arau inplizitu hauek poliki-poliki barneratu egiten dituzte … Gurasoentzat jolas batzuk hain naturalak ez direla konturatzen dira eta beraiek ere ezkutuan biluztera eta jolastera jotzen dute. Helduok hau jakin badakigunez, zer egiten duten jakiteko nahia eta zerbait txarra gertatuko den beldurra izaten dugu.\nAzpimarratu beharra daukat, umeen sexu jolasak ezin direla gure jolasen helburuekin alderatu. Norbere gorputza aztertzea, gustura sentitzea eta sexu ezberdinekoen gorputza ezagutzea helburu duten arren, beraien helburuak askoz ere xumeagoak dira.\nBeraien gorputza aztertzen diharduten bitartean bakean utzi eta ez jokatu zerbait txarra egiten arituko balira bezala\nIntimitateko leku eta momentuak hitz egin beraiekin.\nLaztandu, ukitu eta maitatu ezazue zuen seme alabak lasai. Asko maitatutako haurrak askeagoak izaten dira eta.\nIruzkinik ez "Medikuetara jolasten"


Zientzia, Artea eta Kaleko Kultura - Zientzia Kaiera\nKultura betidanik lotu izan da giza jarduerarekin eta, azken finean, gizakiaren existentziari zentzua ematen dioten ekintzekin. Zentzu horretan, mundua ezagutzeko, gure burua gainditzeko, gozatzeko eta nor bere baitan biltzeko sortzen dugun guztia kultura gisa defini dezakegu.\nHainbat diziplina hartzen dituen terminoa, non gizakiak, ezagutza modu anitzak sailkatzeko asmoarekin, eta garrantzi-maila desberdinak zehazte aldera, hainbat muga jarri dituen. Muga horiek zehaztean, bi kulturen estereotipoa sortzen da, zientziak eta arteak, eta baita goi- eta behe-mailako kulturak deritzenen arteko bereizketa. Baina, beharrezkoak eta baliagarriak al dira muga horiek?\nEztabaida horri heltzeko helburuarekin, eta artea eta zientzia elkarrekin lotzen dituen ikuspegia emateko, Bilboko Bidebarrieta Liburutegiak hurrengo maiatzaren 29an eta ekainaren 13an, “Zientzia, Artea eta Kaleko Kultura” izeneko hitzaldien zikloa eskainiko du.\nEkitaldi hau “Bidebarrieta Zientifikoa” zikloaren barruan dago, hilean behin UPV/EHUko Kultura Zientifikoko Katedrak eta Bidebarrieta Liburutegiak puri-purian dauden zientzia gaiak hedatzeko antolatzen duten ekimena. Ekitaldira gerturatzerik ez dutenek streaming bidez jarraitu ahal izango dituzte hitzaldiak KulturguneaTB bidez.\nFisika eta musika hizpide maiatzaren 29an\nMaiatzaren 29an, arratsaldeko 7etan, emango zaio hasiera “Zientzia, Artea eta Kaleko Kultura” hitzaldien zikloari, diziplina anitzeko jardunaldi batekin, non parte hartuko duten Jaime Altozano eta Sharif Fernández musikagileek eta Almudena Martín Castro fisikari eta piano-jotzaileak.\nEkitaldira gerturatuko direnek mahai-inguru oso interesgarriaz gozatzeko aukera izango dute, non egun fisikaren eta musikaren arteko loturak, musikaren funtsezko alderdiak, eta rap-aren, musikaren eta olerkigintzaren artean dauden loturak aztertuko dituzten, goi- eta behe-mailako kulturaren arteko tartea aztertzeko.\nHitzaldietara sarbidea doan izango da, nahi duen guztiarentzat eta bete arte; baina aldez aurretik liburutegian bertan jaso beharko dira gonbidapenak maiatzaren 24tik 29ra, lehenengo hitzaldirako.\nGonbidapenak jasotzeko ordutegia goizeko 10:00-14:00 bitartean eta arratsaldeko 16:00-20:00 bitartean izango da, astelehenetik ostiralera.\nZientzia eta artea hizpide ekainaren 13an\nEkainaren 13an, arratsaldeko 7etan, egingo da zikloaren bigarren eta azken jardunaldia. Bertan, Deborah García Bello kimikariak, UPV/EHUko Oscar Gonzalez Mendia irakasleak eta Nuria Mora artistak kaleko artearen tekniken atzean dagoen zientziaren inguruan hitz egingo dute.\nHizlariek Bizkaiko hiriburuko liburutegira eramango dute pop arte mugimenduan, dadaismoan, dekorazioan, diseinuan eta kitsch mugimenduan erabilitako materialen esanahia. Goi eta behe kulturen artean aurki daitekeen enfrentamenduaren gakoak aztertuko dituzte, gainera.\nHitzaldietara sarbidea doan izango da; halere sartu ahal izateko, liburutegian bertan jaso beharko dira gonbidapenak maiatzaren ekainaren 8tik 13ra azken jardunaldirako.\nGonbidapenak jasotzeko ordutegia goizeko 10:00-14:00 bitartean eta arratsaldeko 16:00-19:00 bitartean izango da, astelehenetik ostiralera.\nAlmudena Martin Castro Arte Ederretan lizentziatua eta fisikan graduatua da, baina piano ikasketak ere egin zituen. Besteak beste, egun, Quo, Radio Clásica eta Naukas hedabideetan erabiltzailearen esperientzia diseinatzen eta zientzia dibulgazioan jarduten du.\nOraingoan, artistak giza eboluzioaren ikuspegitik, musikaren eta mintzairaren arteko lotura saihestezina aztertuko du. Izan ere, gaur egun, musikologo eta paleoantropologo askok lotzen duten musikaren eboluzioa mintzairaren sorrerarekin.\nJaime Altozano, bere musika kezkak Internet bitartez partekatzeagatik ezaguna den musika-egilea eta -ekoizlea da. Bere YouTubeko bideoek 13 milioi bisitatik gora izan dituzte dagoeneko, eta denek partekatzen dute mezu bera: “Musika beste modu batean entzuten ikastea”.\nEta hori da, hain zuzen ere, maiatzaren 29ko jardunaldi honetako bere parte-hartzearen ardatza. Altozanok bidaia berezia egingo du musikaren historian zehar musika estilo gehienak elkarrekin lotuta daudela ikus dezagun.\nSharif Fernández musikagile eta rap abeslari espainiarra da. Musika egiten eta bertsoak sortzen 20 urte baino gehiago daramatza, eta hainbat disko eta “Lo vivido vivido” olerkien lana argitaratu ditu.\nBere laugarren eta azken diskoan, “Acariciado Mundo” izenekoa, Zaragozako artista arlo guztietan eguneratu da, flamenkora eta hip hop-erantz jo du, eta trap eta girotzeko musika ukituak ere eman dizkio bere musikari. Abeslariak etenaldia egingo du bere biran topaketa honetara gerturatu eta musikari eta arteari buruzko bere ikuspegi berezia emateko.\nOskar Gonzalez Mendia Kimika Analitikoko doktorea da eta irakaslea Euskal Herriko Unibertsitatearen Zientzia eta Teknologia fakultatean (UPV/EHU). Nahiz eta bere ikerketa-lanak sendagaien analisian eta haien metabolomikaren azterketan oinarritzen den, azken hiru urteetan, UPV/EHUko Arte Ederren Fakultateko Kultura Ondareen Kontserbazio eta Zaharberritzeari buruzko Graduan ere irakasle lanetan dihardu. Esperientzia horren ondorioz, zientziaren eta artearen arteko lotura aztertzeko gogoa sortu zitzaion.\nBere hitzaldian, Gonzalez Mendiak historian egin diren arte-faltsifikazio ezagunenei buruz hitz egingo du, eta baita haiek izan zuten ondorio ekonomiko eta kulturalei buruz ere. UPV/EHUko irakasleak Kimika Analitikoak artearen munduan artelanen egilea nor den argitzen duen garrantzia azpimarratuko du bere hitzaldian.


35W Supermerkatuko Hotel Spot Led Argia Karkasa Fabrikatzaileak eta hornitzaileak - LED Orientalight Co., Limited\nHasiera > LED pista argia > Pista LED argia > 35W Supermerkatuko Hotel Spot Led Pista Aringa\n35W Supermerkatuko Hotel Spot Led Pista Aringarria elementuak distiratsuak eta zoragarriak izan daitezke. Ez du artikuluaren jatorrizko distira galduko metalezko beste haluro lanparak bezalako esposizio luzea dela eta. LED pistako argien bizitza 50.000 ordukoa izan daiteke gutxienez; metalezko haluro arrunten argien bizitza, berriz, 8.000 ordukoa da. Zure lehentasunezko led pista argia aurkitzeko led orientlight Co., ltd.\n35W supermerkatuko hotelaren lekua pista erraldoi argia\nGaiaren distira argia eta zoragarria izan dezakete. Ez du artikuluaren jatorrizko distira galduko metalezko beste haluro lanparak bezalako esposizio luzea dela eta. LED pistako argien bizitza 50.000 ordukoa izan daiteke gutxienez; metalezko haluro arrunten argien bizitza, berriz, 8.000 ordukoa da. Zure lehentasunezko led pista argia aurkitzeko led orientlight Co., ltd.\n1.Produktua 35W supermerkatuko hotelaren sarrera zoomable led pista spot argia kit muntatzea\n35w dimmable kalitate handiko focustrack bonbillak bonbillak buru, kolore garapenerako aukera ugari daude, hala nola, asra80, ra90 edo ra95. Kolore altuen errendatzeak objektuak benetakoagoak izan daitezke. Korronte konstante etengabea tentsio zabalarekin egonkorra, segurua eta egonkorra da. Argiaren beroa txikia da eta objektua ez da kolorea aldatuko edo iraungitzen da denbora luzez jasaten denean, oso aukera argia da arropa dendan, janari supermaketetan, auto saltzaileen dendan, erakusleiho automatizatuetan eta abar.\n3.Produktuaren funtzioa eta aplikazioafokak erregulagarriak35W bideratutako pista argiak\n35w bideratu led bidezko bonbilen argiak oso erabiliak dira merkatalguneak, hotelak, hotelak, aretoak, klubak, txaletak, erakusleihoak, arropa dendak eta beste leku batzuetan.\n4. Produktuen 3535 led pistako argiztapen-xehetasunak\n35w ledtrack spot argi hau kalitate handiko aluminiozko maskorrarekin dago, bero xahutzea hobea, argi gutxiago gainbehera eta bizitza luzeagoa dute.\n5. Instalazio gidb-a, zoomable35W led pista bonbilen argiztapenerako.\nA: Eguneroko barruko argiztapenean zentratzen gara, led downlight, led panel argia, led pista argia eta led light light, etab\nHot Tags: 35W Supermerkatuko Hotel Spot Led Argia karkasa, fabrikatzaileak, fabrika, hornitzaileak, Txina, handizkako, pertsonalizatua, kalitate handiko, prezioen zerrenda, erosi online


INFORMAZIO ETA KOMUNIKAZIO TEKNOLOGIAK EGUNGO EUSKAL AUTONOMI ERKIDEGOAN by Jaione Jauregui - issuu\nZer-nolako eragina du Informazio eta Komunikazio Teknologiak egungo Euskal Autonomi Erkidegoko eskoletan?\nERIKA PEREZ DEYANIRA LOYOLA JAIONE JAUREGUI\nerika16782@hotmail.com deyiloyola@yahoo.es jaionejau@yahoo.es\nZer-nolako eragina du Informazio eta Komunikazio Teknologiak egungo Euskal Autonomi Erkidegoko eskoletan? 1. SARRERA ............................................................................................. 3 2. INFORMAZIO ETA KOMUNIKAZIO TEKNOLOGIEN GARAPENA .............. 3 3. INFORMAZIOA ETA KOMUNIKATZIO TEKNOLOGIEN ABANTAILA ETA DESABANTAILAK .................................................................................. 5\n4. TEKNOLOGIA BERRIEI BURUZKO IKUSPUNTU DESBERDINAK ................ 7 5. KOMUNIKAZIO\nERKIDEGOKO ESKOLETAN .................................................................... 8 5.1. EUSKAL AUTONOMI ERKIDEGOKO ESKOLA BATEN ADIBIDEA ......... 8 5.2. ON-LINE KURTSOAK EUSKADIN ...................................................... 12\n6. IKASLEEN BEHARRAK ETORKIZUNARI BEGIRA....................................... 13 7. MAPA KONTZEPTUALA ........................................................................ 14 8. ONDORIOAK ........................................................................................ 14 9. BIBLIOGRAFIA ...................................................................................... 16\nZer-nolako eragina du Informazio eta Komunikazio Teknologiak egungo Euskal Autonomi Erkidegoko eskoletan? 1. SARRERA Informazio Teknologien aurrerakuntza eta garapena, globalizazioak eta ezagutzaren hazkundeak ekarri dute. Gaur egun IKT-ak bizitza sozialaren alderdi eta aplikazio desberdinen parte dira, hauen artean hezkuntzaren ingurunea nabarmentzen delarik, eta ez bakarrik gelako hezkuntzari dagokionez, baizik eta baita etengabe aldatzen ari den gizarte bateko balore eta ohiturei dagokionez ere. Kontutan hartzekoa da, eskolaren funtzioetako bat ikasleak gizartearen ezaugarriei hobeto egokitzea eta alfabetatze digitala lortzea dela, horretarako beharrezkoa da eskolak\nezaugarrietara hobeto egokitzeko.\nHEZKUNTZAN. Arbela, klariona, arkatzaâ€Śeta idazteko beste tresna batzuk, beste askoren artean, hezkuntza prozesuan aldaezin mantendu dira. Beraien sustraitzea hain handia izan da, autore askok ezin izan dituztela ikasle eta irakasleetatik bereiztu. Teknologia berriak ere hezkuntzarako tresna bat dira, ariketa, jarduera eta aktibitate askoren burutzea erraztu egiten baitute. 1960. urtetik aurrera teknologia berri batzuk sartu ziren gelan, hala nola, erretroproiektorea, baina hauek eduki batzuk eraginkortasun handiagoz azaltzeko aukera ematen zuten bakarrik.\nDuela hogei urte ordenagailuek izugarrizko itxaropena sortu zuten hezkuntza esparruan. Ordenagailuak irakasleen ordezkoak izango zirela sinesten zen. Helburu hori lortzeko, konduktistek geletan ezartzeko programa dexente hedatu zituzten, ordenagailua eskoletako elementu garrantzitsuena izango zelako ustean. Baina, denborak sinesmen hori ustela zela frogatu du. Ondoren, fidagaiztasunaren garaia etorri zen. Ordenagailuak bazter batean utzi ziren, ia ezertarako balio ez zutela argudiatuz. Makina garestiak ziren eta irakasleei ez omen zieten batere laguntzen. Alabaina, azaldutako atsekabea laster aldatu zen, Internet sortu zenean informazio digitalaren garrantzia benetan ulertu baitzen. Alde batetik, testuak formatu digitalean gorde zitezkeen. Baina, zer da informazio digitala? Papera eta informazioa bereiztea. Jadanik ez da paperik behar informazioa alde batetik bestera mugitzeko. Lehen liburu bat bidaltzeko paketea postontzian sartu eta iritsi arte itxaron behar zen; gaur egun, dokumentu bat edozein lekutara bidaltzeko ez da denbora gehiegi itxaron behar, segundo pare bat baizik. Posta elektronikoaren edo e-mailaren bidez ia edozein dokumentu bidal daiteke hartzaileak behingoan jasoko duela jakinez. Informazio digitalaren iraultza ulertzeko, esan daiteke, adibidez, diskete batean 870 orriko testu bat gorde daitekeela eta CD batean ia 600.000 orriko testua. Bestalde, txat solasguneen bidez ikasleek edozein herrialdetako ikasleei idatz diezaiekete eta beraiengandik erantzuna jaso, aldi berean. Txat solasguneen erabilerak oso interesgarria dirudi ingelesa, frantsesa edo beste edozein hizkuntza irakurtzen eta idazten ikasteko. Baina, irakasleentzat ere erakargarria da: urruti dauden irakasleak gela birtual batean elkar daitezke elkarren esperientzietatik ikasteko eta materialak elkarri eskuratzeko. Interneti esker, eskolako web orrian gurasoei bidalitako oharrak, ikastetxearen Hezkuntza Proiektua, curriculuma, gaien apunteak, etxerako lanak, ezagupenak sakontzeko bibliografia, ordutegiak eta abar jar daitezke. Hipertestua ere oso interesgarria izan daiteke gai batzuk irakasteko. Ikertzaileen artean eztabaida\ngogorra dago hipertestuari buruz, eta seguraski, laster ikusiko dira hezkuntza munduan aplikatzeko ondorio interesgarriak. Hedabideek, orokorrean, eta ordenagailuak konkretuki, informazioaren ateak irekitzen dituzte. Nahi den gaiari buruzko informazioa aurki daiteke Internet sarean. Arazo handiena informazio hori aukeratzea da. Hezkuntzari aplikaturiko Teknologia Berrietan sartuta egon arren, nola aldatuko diren gauzak, eta norantz aldatuko diren jakitea zaila da. Dena den, aipatzekoa da, EAE-n eskolek bere ikaskuntza metodoak hitz inpresoan oinarritzen dituztela. IKT-k gelan barneratu dira, baina irakatsi eta ikasteko moduak oraindik asko aldatu behar dira. Ikaskuntza tradizionala beste ikaskuntza interaktibo batengatik ordezkatzeko, irakaslearen igortzaile papera aldatzea garrantzitsua da, honek bere ezagutza eskemak ikasleei igorri nahi baitizkie irakasle “fazilitadore” papera eginez, ikasleak orientatzen dituelarik ezagutza garatzeko aukerak emanez, informazio iturriak seinalatuz, materia zehatz bateko ezagutzak garatzeko jarduerak proposatuz…Gauzarik garrantzitsuena ikasleek beraien gaitasun kritikoa garatzea da, informazioa bereiztea eta antolatzea.\n3. INFORMAZIOA ETA KOMUNIKATZIO TEKNOLOGIEN ABANTAILA ETA DESABANTAILAK Teknologia berrien erabilerak abantaila asko ditu, honela esaterako: •\nHezkuntzan eta beste edozein egoeran baliagarria izan daiteken informazio asko topa daiteke\nAdituekin kontaktuan jartzeko aukera.\nKomunitate berrien sortzea, bertan interes berdinak elkarbanatzen direlarik.\nTeknologia berriak •\nPrograma desberdinak erabiltzen diren bitartean umeek ikasgaia barneratu eta ikasteaz gain ordenagailua erabiltzen ikasten dute.\nTeknologia berrien bidez umeak motibatzea errazagoa suerta daiteke.\nGeografikoki urrun dauden pertsonekin harremanetan jartzeko modua.\nIdazketa lanetan eta kalkulu alfanumerikoetan zuzenketa ortografiko tresnak oso baliagarriak dira, baita kalkulagailu elektronikoak.\nDena den eta gaur egun nahiz eta beharrezkoak ditugun, desabantailak ere ekar ditzakete. •\nInformazio asko eta asko dagoenez dispertsiora jotzea erraza da.\nAurki daitekeen informazio guztia ez da fidagarria.\nTeknologiak etengabe aldatzen ari direnez, irakasleak etengabeko formakuntzan egon behar du.\nBeraz, esan daiteke, teknologiak hezkuntzan duen papera oso garrantzitsua dela. Gaur egungo ikasleek aintzinako ikasleek baino askoz ere informazio gehiago eskuragarri dute. Baina, orain garrantzitsuagoa bilakatu da informazioaren analisiari dagokion exijentzia maila igotzea, internet orrialdeak, informazio guneak, argitaratze elektronikoak eta liburutegi osoak “click” batera bakarrik daudelako. Internet, gaur egungo informazio iturri nagusienetakoa da, baina bertan topa daitekeen informazioaren fidagarritasuna zalantzan jartzea komeni da. Nahi duguna aurkitzeko milioika orrialde eta leku daude, eta askotan bertan aurkitzen den guztia\nbaliagarria eta fidatzekoa dela uste da, baina ez da horrela. Puntu honetan, orrialde hauek kontsultatzen dituzten pertsonen juizioak garrantzia hartzen du. Dena den, aipatzeko da, internetez gain ikasteko eta eduki desberdinak lantzeko era desberdin asko daudela, hala nola, eskolek gai desberdinak lantzeko erabiltzen dituzten programak aurreraxeago ikusiko dugun moduan.\n4. TEKNOLOGIA BERRIEI BURUZKO IKUSPUNTU DESBERDINAK. Teknologia berrien inguruko ikuspuntu desberdinak daude, hauen artean batzuk aipatuko ditugu. •\nBeltran Llera: IKT-K gelan beraien eraldaketa potentzial guztia gara dezaten, bertan uztartu behar dira adimen inteligentzia hobetu eta ikasteko abentura indar daitezen tresna kognitibo bilakatuz.\nJoan Majó: Eskolak eta hezkuntza sistemak ez dituzte teknologia berriak bakarrik erakutsi behar, ez dituzte materiak teknologia berrien bidez bakarrik erakutsi behar, teknologia berri hauek eskoletan aldaketa batzuk eragiteaz gain ingurunean aldaketa baitakarte, eta eskolaren helburu nagusia jendea ingurune horretarako prestatzea denez, hau aldatzen bada, eskola bera ere aldatu beharko da.\nPere Marqués: Informazioa eta Komunikazioaren Teknologiak hezkuntzan uztartzeko informatikako gelak izatea ez da nahikoa, IKT-k klasean bertaz uztartu beharko lirateke. Gaur egun, erraz konproba daiteke, arbela digitala eta ordenagailuren bat duten geletan Internet erabiltzea oso ohikoa den zerbait bilakatu dela.\nGargallo López: Eskola, beti, gizartearen atzetik doa eta beraz orokorrean gizartean eta eskoletan egiten den teknologia berrien erabilpenari dagokionez tarte handia dago.\n5. KOMUNIKAZIO TEKNOLOGIAK EGUNGO EUSKAL AUTONOMIKO ERKIDEGOKO ESKOLETAN 5.1.\nEUSKAL AUTONOMI ERKIDEGOKO ESKOLA BATEN ADIBIDEA.\nGaur egun, errealitatean IKT-ak nola lantzen diren jakiteko Donostiako eskola batera joan gara haien lan funtzionamendua ezagutzeko asmoz. Eskola honek betidanik jakin izan du gizartean hain azkar ematen diren aldaketetara egokitzen. Teknologia berrien inguruan ere erronka hori izan du eskolak hasieratik. Horregatik, Haur Hezkuntzatik hasi eta Batxilergora iristen den arte, teknologia berriak aplikatzen saiatzen ari dira. Zentzu honetan, esan beharra dago azkeneko urteetan baliabideei dagokionez eskola honek izugarrizko aurrerakuntza eman duela. Informatikako hiru gela ditu 25 ordenagailurekin bakoitza, horrela ikasle bakoitzak bere ordenagailua duelarik lan egiteko. Horretaz gain, haur hezkuntzako 5 urtekoen gelan arbela digitalak dituzte beraien proiektore eta ordenagailu portatilekin. Gauza bera gertatzen da lehen hezkuntzako 5. eta 6. mailatan, bi maila hauetan gainera, ikasle bakoitzak bere ordenagailu portatila du zenbait momentutan erabiltzen dutena. Eskolako hiru eraikinek (haur hezkuntzakoa, lehen hezkuntza eta DBH-koa eta batxilergokoa) kable bidezko eta Wifi sarea jarrita dute; modu honetan, ordenagailuaren bidez, beste irakasleek bidalitako informazioa zein etapa eta gela ezberdinetan sortutakoa eskuratu daiteke aulkitik altxatu gabe. Eta nola aplikatzen dira teknologia berriak etapa ezberdinetan? Haur Hezkuntzan ikasleak hiru urtera heltzean, ordenagailuaren aurrean hasten dira euren lehen urratsak ematen. Irakaslea, ohiko lanketari jarraituz, matematika, hizkuntza, plastika…bezalako ikasgaiak lantzen hasten da. Baina ikasleek, klasean azaldutakoaren osagarri modura, landutako guztia ordenagailuaren pantailan ikusi\neta entzungo dute. Bertan, marrazkiak, puzzleak, ipuinak,… lantzen dituzte haurrek, baina modu dibertigarriago batean. Irakasleak oso gustura aritzen dira haurrak asko motibatzen baitira modu honetan lan eginez. Programek oso hizkuntza aberatsa erabiltzen dute, eta haurrak bertan azaltzen diren pertsonaiekin arduratsu aritzen dira jolasean, irudi eta soinu erakargarriez josita baitaude. Hauek dira haur hezkuntzan erabiltzen dituzten programak: •\n3 urteko gelan  Tantto.\n4 urtekoen gelan  Txirritx.\n5 urtekoen gelan  Xango.\nIkasleak lehen hezkuntzara pasatzen direnean, lehenengo zikloan beste bi programa erabiltzen dituzte: •\nHauetaz gain beste zenbait programa erabiltzen dituzte beste zikloetan ere jarraipena dutenak: •\nAprendilandia (60 fitxa dira eduki desberdinak lantzeko).\nMorgan eta Xanpa (matematika 1. eta 2. zikloa).\nConejo lector (irakurketa gaztelaniaz).\nMari Castaña lectura y escritura (gaztelaniaz).\nBigarren ziklotik aurrera ikasgai bakoitzerako programa desberdinak erabiltzen dituzte,\nemandakoaren errepasoa egiteko erabiltzen dituzte. Horrela, gaiak landu eta errepasatzeaz gain ordenagailuen maneiua hobetzen dute. Gainera ikasleak zerbait desberdina egiterakoan motibatuagoak daude eta gustorago egiten dute lan. Dituzten progarama guztien artean honako hauek dira erabilienak: •\nPipo ( maila eta ikasgai desberdinetarako, gaztelaniaz da). o Imagina y crea. o Lectura. o Accidentes geográficos. o Animales. o Ortografía. o Inglés. o Música.\nIrristalari (geografia lantzeko).\nJira- Bira 1 eta 2 (3. eta 4. maila inguru lantzeko euskaraz).\nHablando en plata (5. mailan lengoaian ahozkoa lantzeko).\nZirriborro (5. maila idazmena euskaraz lantzeko).\nIkasleak DBHn hasten direnean astero ordu bat informatika egiten dute, 30 ordu kurtsoan gutxi gora behera. Kurtso bakoitzean: 1. Mekanografia eta Testu prozesadorea (Word) lantzen dute. 2. Testu prozesadorea (Word) eta Aurkezpenak (PowerPoint). 3. Testu prozesadorea (Word) eta Aurkezpenak (PowerPoint).\n4. Testu prozesadorea (Word) eta Aurkezpenak (PowerPoint) eta Internet. Marrazketako ikasgaian ordu batzuk egiten dituzte Floor Plan programa erabiliz (Urtarrilan hasten dira eta ordu bat astero egiten dute). Batxilergora pasatzean hiru ordu astero joaten dira informatika lantzera, gutxi gora behera 100 ordu kurtsoan. Ikusten dituzten lau gaia hauek dira: •\nKalkulu orria (Excel)\nInterneteko zerbitzuak (mail, news, sare sozialak, ...).\nBatxilergoan ere Teknologiako ikasgaian Autocad 14 eta 2005 (Diseño asistido por ordenador) ematen dute. 1go batxilergoan astean ordu bakarra ematen badute ere, 2. batxilergoan 4 ordu ematen dituzte. Erabiltzen dituzten teknologiako programak hauek dira: •\nSeterra (Geografiako mapak)\nJolastuz Ikasi (Euskarako aditzak lantzeko)\nKlik (programa ikasgai desberdinak lantzeko)\nThe Grammar ROM (Inglesa lantzeko)\nOro har, edozein irakasgaietan informazioa bilatzeko internet erabiltzera bultzatzen dituzte ikasleak eta nola ez, eskatutako lanak ordenagailuz eginda eta formatu desberdinetan, word, , excel… aurkeztu behar dituzte.\nAdibide hauekin guztiekin argi geratzen da baliabide ugari daudela eskolako edukiak ordenagailuen bitartez lantzeko, eta eskola honek teknologia berrien aldeko apostua egin duela, oraindik gauza asko egiteke egonda ere.\nON-LINE KURTSOAK EUSKADIN\nAurreko atalean aipatu denetik pixka bat aldenduta EAE-ko beste eskoletan egiten dena aipatzea interesgarria iruditu zaigu. Teknologia berrien erabilera pixkanaka pixkana ikaskuntza munduan barneratzen ari da. 2007 â€“ 2008 ikasturtean esperientzia berritzailea martxan jarri zen estatu mailan, eta bertan EAE-ko 50 bat eskolak parte hartu zuten, esperientzia honekin jarraitzen da gaur egun. Proiektu honetan ikasgai batzuk on line lantzen dira, hau da, internet bidez esklusiboki. Hezkuntza departamentuaren helburu nagusia, DBH bukatu orduko ikasleek informazio eta komunikazioaren teknologien inguruko formazioa jasotzea da.\nOn line ikasgai hauetan, ikasleek beraien zalantzak\nteletutore batekin kontsulta ditzakete mail bidez edo momentuan bertan argi ditzakete txat bidez. Aldi berean, matrikulatutako beste ikasle guztiekin kontsultak egin ditzakete web orriaren bidez mezuak bidaliz. Hezkuntza departamentuak honako ondorioa atera du: Ikasleen ikaskuntza erritmora egokitzea errazagoa da kurtso hauen bidez, beraz denbora gehiago emango zaio behar duenari eta aukerapeko betebeharrak emango zaizkio lehenago bukatzen duenari.\n6. IKASLEEN BEHARRAK ETORKIZUNARI BEGIRA. Ikus daitekeen moduan, teknologia berriak gero eta garrantzi handiagoa hartzen ari dira ikasgelan. Jada, hiru urteetatik esertzen dira ikasleak ordenagailuaren aurrean eta teknologia berriekin kontaktu hau haien ikasketak bukatu artean dirau. Gaur egun, ikasle guztiek jakin behar dute word, power point, excel, etab bezalako programak erabiltzen baina horrekin ez da nahikoa. Informazio iturri bezala Internet ezinbestean erabili behar dute eta horretarako irakasleok lan handia dugu, tresna baliagarri hau modu egokian erabiltzen irakatsi behar diegu eta. Aipatutako teknologia hauek esan dugun bezala, oinarrizkotzat har ditzakegu baina, ba al dakigu zer norabidetan doazen teknologia berriak hezkuntzan? Esaterako, gaur egun Best sellerrak liburu digitalean paper liburuetan baino salmenta handiagoa dute baina liburu digitalen sektoreak ez dauka batere argi nondik nora joango den fenomeno hau. Hezkuntza munduan gauza bera gertatzen da, jada ikastetxe askotan aurki daitezke pizarra digitalak haur hezkuntzatik batxilergoraino baina ez dago batere argi zein norabideetan joko duen fenomenoak. Erraza da etorkizunean ikasle bakoitza bere ordenagailu eramangarriarekin edo gela erdian olograma bat irudikatzea. Batek daki nola izango den baina fenomenoa geldiezina dela sumatzen da. Panorama honekin, irakasleak etengabean egin behar du lan teknologia berriak ezagutu eta erabiltzeko eta era berean ezagutza hau guztia helarazi behar zaie ikasleei. Beraz, hau da gure lana, ikastea eta irakastea.\n7. MAPA KONTZEPTUALA\n8. ONDORIOAK Gure hezkuntza sisteman informazio prozesu eta tresnen txertaketa emateak aukera asko eskaintzen ditu, baina honek ez du esan nahi hau panazea denik. Errealistak izan behar dugu, eta hezkuntza sistema guztien atzean pertsonak daudela kontuan hartu behar duguâ€Śordenagailu bakoitzaren atzean ikasle bat dago, maisu edo maistra bat, partaide batâ€Śeta beraz, erlazio interpertsonalak ez dira sekula galtzen. Eduki akademikoak ez du balorerik galtzen. Prozesuetan, moduetan eta zirkunstantzietan ematen da aldaketa. Informazioaren teknologiak modu honetan ulertzen baditugu , innobatzea eta eztabaidatzeko espazioak sortzea errazagoa izanen da.\nIrakaslea dagoeneko ez da informazio iturri nagusia. Duela urte batzuk irakaslea zen ikasleak ezagutzara hurbiltzeko modu bakarra. Gaur egun ordea, internet eskuragarri dugularik ikasleak bibliografia, ikasgaia eta dokumentu asko eta asko ditu erabiltzeko prest. Aurrekoa kontutan hartuta, ikasleen autonomia handitzea beharrezkoa da. Teknologia berriek irakasle eta ikasleen arteko komunikazio kantitatea handitzeko aukera\nbideokonferentzia, txat-a, mail-a, foroak etab. lagungarri baititugu. Beraz, irakasleok etengabeko formakuntzan jardun behar dugu ikasleei ezagutza transmititzen diegun bitartean, hau da, beti izango gara ikasle eta irakasle. Aipatzekoa da, dena den, oraindik alor honetan egiteko asko dagoela, aipatu dugun moduan, oraindik ere EAE-n liburu idatzia baita oinarri nagusia hezkuntzan.\n9. BIBLIOGRAFIA •\nGonzalez Lucano, Aldo, 2005, “Las tecnologias de la información y la educación”.\nEduardo Azurmendi, 19/02/2007, El pais, “En el colegio, pero “on-line””.\nINFORMAZIO ETA KOMUNIKAZIO TEKNOLOGIAK EGUNGO EUSKAL AUTONOMI ERKIDEGOAN\nTeknologia berrien abantaila eta desabantailak aztertzen dira, hauei buruzko iritzi desberdinak eta EAE-ko eskola batean hauek lantzeko erak...


Ken Zazpi eta Euskadiko Orkestra Sinfonikoa, disko eta bira elkarrekin\nDiskoa eta bira\nKen Zazpi, bertsio sinfonikoan\nKen Zazpik eta Euskadiko Orkestra Sinfonikoak bat egingo dute zazpi kantutan. Disko bat kaleratuko dute elkarrekin eta bira ere egingo dute, abenduan.\nKen Zazpi eta EOS, elkarrekin disko eta biran\nPop-rocka eta musika sinfonikoa, desberdinak bai, baina ez dira inolaz ere etsai. Azken adibidea, Euskadiko Orkestra Sinfonikoak eta Ken Zazpi taldeak eskainiko dute, disko modura zein kontzertu bidez. Lehen entseguetan dabiltza, orkestraren egoitzan.\nDoinu eta kanta ezagunak egingo zaizkio askori, baina ez hainbeste moldea. Bi urteko lanaren emaitza da Euskadiko Orkestrak jaso berri duen partitura, eta gaur hasi dira grabatzen. Eñaut Elorrietaren ustez, luxuzko erronka da, bereziki krisi garaiotan.\nBaina ez da batuketa huts bat izango. Uztarketa on baten bila egin dute ahalegin handiena, eta zazpi kantu ezagunen moldaketez gainera, hiru guztiz berriak izango dira.\nAukeran, zuzendari eta armonizatzaile gaztea eta euskalduna nahi zuten, eta lankidetza estua egin dute batez ere zine munduan ospetsu bihurtu den Fernando Velazquez getxotarrarekin.\nMiramongo egoitzan hasi, Elkar argitaletxearen estudiotan jarraitu, eta azarorako kalean izango da diskoa, eta abenduan barrena bost kontzertu Euskal Herrian barrena, eskuz esku Orkestra Sinfonikoarekin, inolako beldur eta erreparorik gabe.\nKlasikAT zikloaren baitako kontzertuak izango dira: Kursaalen abenduaren 3an, Iruñeko Baluarten abenduaren 4an, Bilboko Euskaldunan 5ean eta Gasteizko Antzoki Zaharrean 12an. Amaitzeko, Donibane Garaziko Jai Alain izango dira, abenduaren 13an.\nKen Zazpi albisteak


XXI. mendeko oriotar euskaldunak: nola aldatu(ko) diren gauzak, kamarada! - - Karkara.eus\nEuskaraz bizi-bizi 2013-10-04 21:10\nUrriaren 3an, Orioko Udalak antolatuta, Kike Amonarrizek hitzaldia eman zuen Salatxo aretoan goiko izenburu horrekin: ‘XXI. mendeko oriotar euskaldunak: nola aldatu(ko) diren gauzak, kamarada’.\nAzaltzerik izan ez zutenentzat, hitzaldiaren laburpen txiki bat egin dut, blogean publikatzeko, merezi du-eta Kikeren ikuspegi baikorra zabaltzea.\nHona hemen, ba, laburpen hori (esan beharrik ez dago gauza asko laga ditudala kanpoan, ia bi orduko solasaldia izan zen-eta; nolanahi ere, zati bat grabatuta dago bideoan eta Karkarak sareratuko du, prest daukanean):\nBeste hainbat esparrutan bezala, nabaria da aldaketa garaia bizi dugula euskararen alorrean ere. ‘Euskalgintza’ deitzen dugun hori sortu eta 30-40 urtetara, agerikoa da garai bateko diskurtsoak egokitu egin behar ditugula eta, diskurtsoarekin batera, baita zenbait praktika eta joera ere. Nahiko adostasun dago horretan euskalgintzako eragileen artean (blog honetan bertan ere aritu da horretaz Rikardo Uzkudun: http://www.karkara.com/blogak/euskaraz-bizi-bizi/archive/2013/08/12/kontzientziazioa-dela-eta)\nEuskaldun komunitatearen tamaina\nMunduan 7.000 inguru hizkuntza daude. Batzuk, gutxi, ehunka milioi hiztun dauzkatenak; beste batzuk, berriz, hiztun gutxi-gutxikoak. Hiztun-kopuruari dagokionez, euskara zer da: hizkuntza txikia ala handia? Beste 7.000 hizkuntza horiekin konparatuta, non dago euskara?\n0tik 10era bitarteko eskala batean jartzen baditugu munduko hizkuntza guztiak, hiztun-kopuruaren arabera sailkatuta, zer puntuazio izango luke euskarak? Kikek dio, galdera hori egin duen toki guztietan erantzuna izaten dela euskara oso baxu dagoela eskala horretan: 2 puntu, 3… eta jendea oso harrituta geratzen dela jakiten duenean benetako erantzuna 9 dela. Alegia, euskara, hiztun-kopuruaren aldetik, munduko hizkuntza ‘handietako’ bat dela eta, beste hizkuntza guztietatik hamarretik bederatzi gureak baino hiztun gutxiago dauzkatela.\nMunduko hizkuntzen panoramari begiratuta, hiru multzo egin ditzakegu:\nNazioarteko hizkuntza handiak (munduan barrena milioika hiztun dituztenak): ingelesa, txinera, gaztelania, arabiera, frantsesa, alemana, portugesa…\nEstatu hizkuntzak (estatu baten babesa duten hizkuntza normalizatuak; batzuk handiagoak, beste batzuk txikiagoak): italiera, nederlandera, poloniera, esloveniera, turkiera, swahilia…\nHizkuntza ez-normalizatuak: gainerako guztiak, multzo handi-handi bat.\nEuskara azken multzo horretan dago eta inportantea da jakitea, multzo horretakoen artean, tropel-burukoa dela, katalanarekin batera (katalanarena, nolanahi ere, kasu berezia da, bigarren multzoko ezaugarri asko ditu-eta). Normalizatu gabeko hizkuntzen artean ez dago munduan euskararen mailan dagoen beste hizkuntzarik, bizitasun etnolinguistikoari dagokionez.\nHorrek, beraz, gure ikuspegia aldatzea eskatzen du; gutxienez, bi zentzu hauetan:\nEz gara hain txikiak eta ez gaude hain gaizki. Beraz, ez dezagun gure burua horrenbeste zigortu eta zabal dezagun ongi egin dugunaren poza.\nErreferentea gara normalizatzeko bidean dauden hizkuntzetako hiztunentzat. Horrek ere poza eman behar liguke, batetik, egindakoaren aitorpena delako; baina, bestetik, erantzukizuna ere eransten digu, munduko toki askotatik guri begira daude-eta.\nEuskararen galeraz hitz egiten dugu maiz eta mapak marrazten ditugu, euskararen lurraldeak zenbaterainoko atzerakada izan duen erakusteko. Ikuspegi horri buelta eman behar diogu eta konturatu harrigarria ez dela euskara galdu izana hainbat tokitan, baizik-eta horrenbeste denboran bizirik iraun izana dena kontra zeukanean.\nIraupen horren klabeak dira aztertu beharko genituzkeenak. Bi aipatu zituen Kikek:\nEgoera aldakorretara egokitzeko euskarak erakutsi duen ahalmena.\nHizkuntzarekin kezkatutako jende prestua 'beti' izan du euskarak. Kezka hori ez da oraingoa eta erro sakonak ditu gure historian.\nEgoera nola aldatu den\nGaur egungo munduak ez dauka zerikusirik gure aiton-amonen munduarekin eta, beraz, haien euskarak ez digu, bere horretan, balio. Gaur egun normala da haurrek gutxienez hiru hizkuntza ikastea, maila batean edo bestean; eta, bestalde, oso normala da, internet bidez, mundu osoko lagunekin jardutea hainbat hizkuntzatan, edota telebista ikustea aukerako hizkuntzan.\nBestalde, teknologia berriek erabat aldatu dute komunikazioaren paradigma: whatsapp, skype, SMSak… gustatu ala ez, hori da gure jokaleku berria, eta esan behar da euskara nahiko ondo kokatuta dagoela jokaleku berri horren erronkei aurre egiteko (ikusi, esaterako, indigenoustweets.com).\nSoinean daramatzagun motxilak: 'Euskañola', euskara 'jatorra'...\nKezka handia somatzen da bazterretan euskararen kalitatea dela-eta. Askok uste dute 'euskañol' gero eta gehiago entzuten dela eta gure aiton-amonen euskara ederra galtzen ari dela. Hizkuntzaren kalitatearen gaiari garrantzirik kendu gabe, ordea, konturatu behar dugu, askotan, 'euskañolaren' kontra egiten dugunean, ondorioa ez dela 'euskañola' egiten zuenak euskara hobea egitea, baizik-eta, akonplejatuta, gaztelaniara pasatzea. Hori, bistan da, ebitatu egin behar dugu.\nHorrek ez du esan nahi, euskararen erabileraren izenean, edozein aldrebeskeria ontzat eman behar denik; baina bai oso kontuz ibili behar dugula zuzenketak egiten ditugunean, saiatzen ari direnak eta zailtasunak dituztenak ez desanimatzeko.\nAlternatiba gaztelaniaz egitea bada, 'euskañola' eta euskara traketsa aurrerapausoak dira.\nSoinean daramatzagun motxilak: ezin poztu!\nKikek Orioko gazteen adibidea jarri zuen, hau azaltzeko: 1989an, Orion euskararen erabileraren lehen neurketa egin zenean, gazteen arteko erabilera %31koa zen. Gaur egun, ordea, % 88,5ekoa da, haurren erabileraren pare. Aldaketa hori izugarria da eta oso pozik egon behar genuke oriotarrok, bereziki gazteek, hori lortu dugulako.\nAsko kostatzen zaigu, ordea, gure lorpenengatik poztea. Eta, itxaferoka hasi gabe, badugu harrotu eta pozteko motiborik ere.\nZergatik, bestela, daude guri begira hizkuntza minorizatuetako horrenbeste eta horrenbeste lagun?


Ricardo Canal Badia: «Ezagutza handiagoa dute arreta goiztiarra izan dutenek» | Gizartea | Berria\nRicardo Canal Bedia. Salamancako Unibertsitateko irakaslea\n«Ezagutza handiagoa dute arreta goiztiarra izan dutenek»\nAutismoa era goiztiarrean atzemateko ikerketa batean dago murgilduta; izan ere, Canalek argi du diagnostikoa aurreratu ahala modua dagoela haur autistei arreta hobea emateko: txiki-txikitatik.\nSalamancako Unibertsitateko Psikologia Fakultateko irakaslea da Ricardo Canal Bedia; Nortasun, Ebaluazio eta Tratatze Psikologikoko Sailekoa, hain zuzen ere. «Autismoa detektatzen zaion haurra zenbat eta gazteagoa izan, hobe», nabarmendu du. Eta, hain justu, beste ikertzaile batzuekin batera ikerketa batean murgilduta dago; autismoa jaioberritan diagnostikatzea dute helburu. Izan ere, egungo baliabideekin sarri ez da erraza, eta haurrak koskortu arte ez da heltzen zenbaitetan diagnostikoa. Proiektuaren helburua da jaioberriei lehen unetik detektatzea autismo zantzurik baduten; haurrei egiten zaizkien osasun azterketak baliatu nahi dira horretarako, eta gurasoek haurraren gaitasun komunikatiboei buruzko galdetegi bat ere erabiltzea sustatu nahi dute. Horiek guztiak azaltzeko, Autismoaren zantzuak eta atzemate goiztiarra hitzaldia eman zuen EHU Euskal Herriko Unibertsitateak antolatutako Udako Ikastaroetan\nZeintzuk dira autismoaren adierazle goiztiarrak? Zeri erreparatu behar diote umearen zaintzaileek?\nGehienbat komunikazio gaitasunarekin zerikusia duten faktoreak dira; esaterako, begietako kontaktua izateko zailtasuna, komunikatzeko erabiltzen ditugun hainbat keinu egiteko zailtasuna —seinalatzearen ekintza, adibidez—, edo besteen komunikazio zantzuei erantzuteko zailtasuna; adibidez, haurrari bere izenez deitzea eta hark ez erantzutea, imitatzeko eta jolasteko zailtasunak izatea, baita komunikatzeko ere, beste hainbeste faktoreren artean. Horiek dira ikuspegi komunikatibo eta sozialaren aldetik daudenak. Bestalde, badaude beste adierazle batzuk gutxiago ikertuta daudenak baina azterketarako balio dutenak; adibidez, garuneko hainbat egitura, garunaren beraren neurriz kanpoko tamaina, eta neurriz kanpoko ezagutza azkarra. Badira, halaber, autismoaren adierazle goiztiarrak diren beste zantzu batzuk oraindik ikertzen ari direnak.\nIkerketa lerro garrantzitsuak dira, noski, premiazkoa delako diagnostikoa hobetzea...\nBai, oso garrantzitsua da, eta atzematen den bezain laster esku hartzea. Sistematikoa eta kalitatezkoa izan behar du esku hartze horrek. Arreta goiztiarra izan duten haurrek ezagutza maila handiagoa dute, eta zenbaitetan hogei punturen diferentzia ere izan dezakete koefiziente intelektualean. Pediatrak arazoan goiz esku hartzen badu, haren senitartekoen kezkak lasaitzen eta konpontzen ditu. Kontua ez da umearen jarrera noiz aldatuko zain egotea, gauza ez da «itxarotea»; duela urte batzuk pentsatzen eta gertatzen zen moduan.\nDuela urte batzuk nola jokatzen zuten, bada, medikuek autismoa izan zezaketen haurrak artatzeko orduan?\nLehen, ume baten zaintzaile bat pediatrarenera iritsi eta esaten bazuen: «Begira, ume honek oraindik ez du hitz egiten». Zera erantzuten zioten: «Lasai, itxaron egin behar da». Baina itxaron, zertara? Haurrak hilabeteak hitz egin gabe pasatzera? Gaur egun, ordea, ez da hori pasatzen; gaur egun, segituan esku har dezake adituak: «Ez duela hitz egiten? Ba, honako galdetegi hau emango dizuegu ea zerbait atzeman dezakegun».\nEskolek jasotzen al dute aparteko baliabiderik ikasgeletan dituzten haur autisten arta hobetzen laguntzeko?\nInstituzioek ikastetxeei horretarako pentsatuta dauden baliabideekin erantzuten diete, baina, gero, ikastetxe bakoitzak espezializazio maila ezberdinetako adituak dauzka, beharren arabera. Normalean, haurrak 3 urterekin —edo zenbait kasutan 2 urterekin— ikastetxean hasten direnean, hezkuntza sistemak maila ezberdinetako baliabideak dauzka behar horiei erantzun bat emateko.\nLaguntza emateko bestelako baliabiderik ba al dago?\nBadaude hainbat erakunde. Gipuzkoan, esate baterako, Gautena dago —Gipuzkoako Autismoaren Elkartea—, eta Gipuzkoan bezala, beste hainbat herrialdetan ere badira tankera horretako elkarteak. Familien ekimenak abiarazitako elkarteak dira, eta baliabide espezifikoak garatu dituzte. Baina hori nahikoa ote da? Nik ezetz uste dut; zenbat eta gehiago, hobe. Atzera begira, aurrerapen oso handia egin da autismoa duten pertsonen artaren hobekuntzan, baina oraindik ere bidea egiteko dago hainbat alorretan; adibidez, zerbitzuak garatzeko orduan, baita familiei laguntzeko orduan ere: baliabideak falta dira.\nZerk berdintzen ditu autismo maila ezberdina duten pertsona guztiak?\nElkarrekikotasunean zailtasunak izateak; hau da, adibidez, ni pertsona batekin hitz egiten ari naizenean berak nire komunikazioarekiko izango duen jarrera elkarrekikoa da; berak baieztatu egingo dit buruarekin, begietara begiratuko dit... Erreziprozitatea adieraztean jarrera bat dago, eta ez bakarrik emozionala, baizik eta soziala eta komunikatiboa ere bai. Beraz, elkarrekikotasunaren osagai horiek dira autismoa duten guztiengan huts egiten duten faktoreak.


Benvenuto Cellini - Wikipedia, entziklopedia askea.\nFlorentzia, 1500eko azaroaren 1a\nFlorentzia eta Toskanako Dukerri Handia, 1571ko otsailaren 13a (70 urte)\neskultorea, idazlea, domina-egilea, autobiografialaria, draftsperson (en) , urregina eta arte-historialaria\nPisa eta Siena\nFontainebleau Nymph (en)\nPertseo Medusaren buruarekin\nGurutzefika, El Escorial monasterioa.\nBenvenuto Cellini (Florentzia, 1500eko azaroaren 3a - 1571ko otsailaren 13a) italiar eskultore trebea, zilargin handia eta idazle zorrotza izan zen, eta manierismoko artistarik garrantzitsuenetakoa. Hala ere, artista dohainari baino, abenturaz betetako bizitzari eta bere izaerari zor dio ospea. Abenturaren, emakumeen eta parrandaren zalea zen Cellini, eta baita artista bikaina ere. Inork ez bezala jaso zituen Donatello eta Michelangelo, bere aurreko eskultore bikainen oreka, grazia eta dohain handiak.\nCelliniren lanetara zaletu ziren Mediciko Frantzisko I.a eta Cosimo I.a, eta baita Klemente VII.a eta Paulo III.a aita santuak ere.\nFlorentzia, Siena, Pisa eta Erroman ikasi zuen. Hemeretzi urterekin Erromara jo behar izan zuen, Florentzian izan zuen liskar baten ondoren. 1529. urtean lantoki bat sortu zuen Erroman, Klemente VII.a Aita Santuaren laguntzaz, eta urregintzako lan bikainak egin zituen han (Leonardo, Rafael, Michelangelo eta Filippino Lippiren irudietan inspiraturiko diruak eta dominak).\nFrantzisko I.ak gonbidatuta, Frantziara aldatu zen, eta bertan bizi izan zen 1540tik 1545era. Frantzisko I.arentzat, Gatzontzia (Kunsthistorisches Museum, Viena), lan ospetsua, egin zuen, urre, zilar eta esmaltezkoa. Itsasontzi baten forma du eta bi irudi agertzen dira: batetik Neptuno -ontziaren babesle- eta bestetik, Ceres, piperbeltzaren zaindari. Lan hori Florentziako eskulturaren oroigarri da, eta Fontainebleauko eskolako manierismoaren dotoretasunaren arabera egina da. Garai hartako obra nagusia, ordea, Fontainebleauko ninfa (1543, Louvre Museoa) behe-erliebe bikaina izan zen. Hura izan zen tamaina handian egin zuen lehenengo saioa.\nPerseo, 1545-1554, Loggia dei Lanzi, Florentzia\n1545. urtean Florentziara itzuli eta, Mediciko Kosme I.aren babespean, bere eskultura-obra handienak egin zituen ondoko urteetan: Cosme I.a (1545-1548, Museo Nazionale del Bargello, Florentzia), Narciso (1548) eta Perseo (1545-1554, Loggia dei Lanzi, Florentzia), bere eskultura ospetsuena. 1555-1562 bitartean Gurutzefika egin zuen, marmolezko lana. Frantzisko I.a Medicikoak Espainiako Filipe II.ari eman zion opari, eta El Escorial monasterioan dago gaur egun. Lan horretan -erabateko biluzia- aipatzekoak dira anatomiaren xehetasunak.\nCellinik idatzi zituen literatura lanak ez ziren teoriazkoak izan, praktikoak eta teknikoak baizik. Bi tratatuetan, Trattato dell'Oreficeria (1565) eta Trattato della Scultura (1565-1567), bere eskulturen deskribapen zehatzak eta bizkorrak egiten ditu batetik, eta, bestetik, bere garaiko artistei buruzko zenbait datu ematen ditu.\nBizitzaren azken urteetan bere oroitzapenak idatzi zituen (Vita di Benvenuto di Maestro Giovanni Cellini fiorentino, 1558-1566 bitartean idatzia gutxi gorabehera, eta 1728an Napolin argitaratua) garrantzizko literatura lana da, bai artistaren lana ezagutzeko bai manierismoaren kultura ulertzeko. Liburu biografiko horri esker ezagutzen dira haren joan-etorriak, eta baita brontzearen, zilarraren eta esmaltearen urtzeari buruzko, eta dominak eta gemak lantzeko arteari buruzko xehetasunak ere. Horrez gainera, pasarte bereziak ditu, hala nola, Sant'Angelo gazteluko ihesaldia edo Perseo lanaren urtzea. Vita oso lan famatua izan zen erromantizismoaren garaian.\nWikimedia Commonsen badira fitxategi gehiago, gai hau dutenak: Benvenuto Cellini\nGutenberg proiektua: 1363


Exideuil - Wikipedia, entziklopedia askea.\n45°53′10″N 0°40′25″E / 45.8861°N 0.6736°E / 45.8861; 0.673645°53′10″N 0°40′25″E / 45.8861°N 0.6736°E / 45.8861; 0.6736\nChabanais, Chirac, Manot, La Péruse, Saint-Quentin-sur-Charente, Suris eta Terres-de-Haute-Charente (en)\n1.014 (2019ko urtarrilaren 1a)\n504 (%49.7) 510 (%50.3)\nExideuil Frantziako udalerria da, Charente departamenduan dagoena, Poitou-Charentes eskualdean. 2013an 1.067 biztanle zituen.\n2007an Exideuil udalerrian erroldatutako biztanleak 1.053 ziren. Familiak 452 ziren, horien artean 116 pertsona bakarrekoak ziren (40 bakarrik bizi ziren gizonak eta 76 bakarrik bizi ziren emakumeak), 180 seme-alabarik gabeko familiak ziren, 140 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 591 etxebizitza zeuden, 455 familiaren etxebizitza nagusia ziren, 67 bigarren erresidentzia ziren eta 69 hutsik zeuden. 577 etxeak ziren eta 10 apartamentuak ziren. 455 etxebizitza nagusietatik 365 bere jabearen bizilekua ziren, 81 alokairuan okupaturik zeuden eta 9 doan lagata zeuden; 19 etxek bi gela zituzten, 45 etxek hiru zituzten, 165 etxek lau zituzten eta 226 etxek bost zituzten. 351 etxek euren parking plaza propioa zuten azpian. 198 etxetan ibilgailu bat zegoen eta 208 etxetan bat baino gehiago zituzten.\nExideuil udalerriko biztanleria-piramidea 2009an .\n2007an lan egiteko adina zuten pertsonak 645 ziren, horien artean 435 aktiboak ziren eta 210 inaktiboak ziren. 435 pertsona aktiboetatik 383 lanean zeuden (215 gizon eta 168 emakume) eta 52 langabezian zeuden (20 gizon eta 32 emakume). 210 pertsona inaktiboetatik 102 erretiraturik zeuden, 33 ikasten zeuden eta 75 "bestelako inaktibo" gisa sailkaturik zeuden.\n2009an Exideuil udalerrian 444 unitate fiskal zeuden, 1.025 pertsonek osaturik. Pertsona bakoitzeko diru-sarrera fiskalaren mediana urteko 15.386 euro zen.\n2007an zeuden 34 komertzioetatik, 2 erauzte enpresak ziren, 1 janari enpresa zen, 5 bestelako produktu industrialen fabrikazioko enpresak ziren, 7 eraikuntza enpresak ziren, 9 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 2 higiezinen enpresak ziren, 2 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 2 igeltseroak, 2 margolariak, 1 argiketaria, 1 ile apaindegia eta 1 jatetxe.\n2000. urtean Exideuil udalerrian 31 nekazaritza-ustiategi zeuden, 945 hektarea erabiltzen.\nChirac (3,4 km)\nChabanais (3,8 km)\nLa Péruse (4,5 km)\nSuris (5,1 km)\nSaint-Quentin-sur-Charente (5,4 km)\nManot (6,9 km)\nChabrac (7,1 km)\nRoumazières-Loubert (7,2 km)\nBNF: 15248573j (data)\nOrriaren azken aldaketa: 16 urria 2021, 00:50.


Bidasoa Bizirik-en 2014ko memoriaren aurkezpena - Ideiak Bizirik\nKolaborazioa eta Berrikuntza lehiakortasun enpresarialean, enpleguan, ekintzailetzan eta turismoan\nIrunen eta Hondarribian garapen ekonomikoa eta enplegua sustatzeko lan egin du aurten ere Bidasoa Bizirik-ek. Horretarako, enplegua, enpresak eta ekimen ekintzailea babesteko politikak bultzatu ditu, Bidasoaren garapen ekonomikoan eragiteko helburuarekin.\nOndorengoak dira 2014ko datu adierazgarrienetariko batzuk: El Espaziok 16.000 pertsona baino gehiago hartu ditu, eskualdeko agentziaren laguntzarekin eta aholkularitzarekin 167 enpresa sortu dira, 380 enpresa aritu dira nazioartera zabaltzeko, eta berrikuntzan eta lehiakortasunean hobetzeko programetan. Gainera, 121.000 lagun hartu dituzte informazio turistikoko zerbitzuek.\nKolaborazioa eta berrikuntza izan dira Bidasoa Bizirik-en jarduera gidatu duten lan lerro nagusiak, 2014.urtean politikak eta aktibitateak diseinatzeko eta martxan jartzerako orduan.\nEnplegua sustatzeko lana\nEnpleguari dagokionez, gaiarekin lotutako erakundeekin lankidetza eta sare enpresarialarekin harremana indartu ditu Bidasoa Bizirik-ek. Estrategia eta ekintza berritzaileak bultzatu dituzte elkarlanean, lan munduan sartu nahi duten pertsonen kokapena hobetze aldera. Horrela, formazio ekintzak garatu dituzte, hazten ari diren profil profesionalekin lotuta: zaintzarekin, sare sozialekin eta mugikorretarako aplikazioekin, adibidez.\nFrantsesean trebatzeko programa aurkeztu du Bidasoa Bizirik-ek. Eskualdearen kokapen geografikoa kontuan hartuta, hizkuntza garrantzitsua da lan munduan sartzeari dagokionez. Hiritar guztiei zuzendutako eta ekintzailetza berritzailea pizteko motibazio eta sormen aktibitateak antolatu ditu agentziak. Baita El Espazioren markoan sartzen diren tailer berritzaile ugari ere.\nEnpleguaren astek bi edizio izan ditu. Guztira 232 lan eskaintza sortu ditu. Lanbidek kudeatutakoak 162 izan dira. Bidasoa Bizirik-ek, 621 lanpostu kudeatu ditu guztira.\nSare ekonomikoaren lehiakortasuna hobetzera bideratutako ekintzen artean, berrikuntzaren eta lankidetza enpresarialaren bultzada presente egon da. Aurten, ondorengo ekimenak aurrera eraman ditu Bidasoa Bizirik-ek: zerbitzu aurreratuetako enpresen arteko kolaborazio ekimena martxan jarri du (sare enpresarialari ezagutza ematen dioten enpresak dira), enpresa txikien nazioarteko harremanak indartzera bideratutako ekintzak egin ditu, eta berrikuntza mikro enpresetara eta enpresa txikietara hurbiltzeko programarekin aurrera egin du diagnostiko teknologikoen bidez. Lan lerro berriaren parte izan da energia diagnostikoen, aurrezte planen eta produkzio ekoeraginkorraren programa, betez ere nekazaritzako elikagaien industriaren sektorean, eta elikagaien merkataritza txikian.\nL’Agglomeration Sud Pays Basque-rekin elkarlana indartu egin da, mugaz gaindiko proiektu baten onarpenari esker. Lurraldearen lehiakortasunean hobetzeko aukera eman du. Bidasoa-Sud Pays Basqueko 6.000 enpresa daude jada Innov-Mugabe plataforman.\nErabat Bidasoko Behatoki Urbanoak, bi argitalpen berri dauzka: Zerbitzu aurreratuetako enpresen katalogoa, eta Industriaren sektoreko azpikontratatzaileen katalogoa. Enpresen arteko harremanak indartzea da bien azken helburua.\nPertsona ekintzaileen arteko elkarlana\nEkintzailetzaren esparruan, pertsona ekintzaileen arteko elkarlana indartzea izan da aurtengo erronka handienetariko bat, Ekintzaileen Komunitatearen eta Ideiak Bizirik blogaren bidez. Pertsona ekintzaileen eta enpresa berrien topaketarako espazioa da. Intereseko informazioa aurkitu eta ezagutzak, ideiak eta esperientziak elkar trukatu ditzakete. 438 harpide ditu blogak.\nEnpresen 4 zentroek, kokapena erraztu diete 20 enpresa berriri. Horien arteko kooperazio mekanismoak sortzea ere badute helburu.\nPertsona ekintzaileei zuzendutako baliabideetan berritzeak hainbat ondorio izan ditu: coworking gunea sortzea, finantziazio alternatiborako sistema sortzeko ikerketa martxan jartzea, edo proiektu enpresariala duten pertsonei moldatutako formazio jarduerak diseinatzea.\nPertsona ekintzaileen babeserako eta aholkularitzarako lana funtsezkoa izan da, beste behin, negozio ideiak eta lurraldeko sare enpresarialaren parte izango diren enpresa berriak sortzeko.\nKalitatezko turismo gehiago erakartzeko ekintzak\nBidasoa eskualdeko garapen turistikoaren garapenerako ardatz nagusietako bat izan da eskualdeko eragile publikoen eta pribatuen arteko lankidetza. Ondorengo eragina izan du: lehiakortasunerako eta kalitate turistikorako proiektu ezberdinak, edo gastronomiarekin, nautikarekin edo negozioekin lotutako produktu turistikoak sortzea, edo sektore nautikoaren plan estrategikoa garatzea.\nInterneten dugun kokapena ere indartu dugu, Visit Hondarribia Irun plataformaren bidez, sare sozialetara loturekin. Bi hirien baliabide turistikoen promozioa modu berritzailean egitea izan du helburu. 14.000 jarraitzaile izan ditu urte amaieran.\nPromozio turistikorako 7 jardueratan parte hartu du Bidasao Bizirik-ek, Foru Aldundiarekin eta Basquetour-ekin batera. Ficoban egindako sei azoka handitan ere izan da. Informazio turistikoari dagokionez, 83.168 bisita izan dira turismo bulegoetan, eta 38.000 baino gehiago web gunean.\nNabarmentzeko moduko beste ekimenak\n2014an zehar aurrera eramandako beste bi ekimen azpimarratzea garrantzitsua da. Bidasoa eskualdean kolaborazioa eta berrikuntza indartzea dute helburu. “Krea Bidasoa, ekintzailetza, berrikuntza eta sormena” azokaren seigarren edizioa da horietako bat. Enpresen, pertsona ekintzaile eta sortzaileen, erakunde publiko eta pribatuen eta beste eragine batzuen topaketarako gunea da. Esperientzien trukaketa eta ekintzailetzaren, berrikuntzaren eta sormenaren eremuan azken joerak ezagutzera ematea du helburu.\nBeste ekimena, pertsonei zuzendutako zerbitzuen sektoreko enpresen eta profesionalen elkartea sortzea izan da. Bida osoa du izena. Enpresa horien hobekuntza eta Bidasoan estrategikoa den sektore horren indartzea du helburu.\nAurten ere, Irun Ekintzan-ek eta Hondarribia Abian-ek garatutako ekintzetan parte hartu du Bidasoa Bizirik-ek. Enpleguaren eta ekonomiaren garapenerako Udalek egindako akordioak dira.\nBidasoa-Txingudi Mugaz Gaindiko Partzuergoaren jardueran koordinazio eta garapen funtzioa ere bete du Bidasoa Bizirik-ek.\nAzken finean, lan etengabea egin du Bidasoa Bizirik-ek jarduera eremu ezberdinetan. Bidasoaren garapen ekonomikoa eta Irungo eta Hondarribiko enplegua sustatzea du helburu.\n2014ko mugaz gaindiko urtekari sozioekonomikoa\nUrteko informeak mugaz gaindiko urtekari sozioekonomikoa ere badakar, Erabat Bidasoako Behatoki Urbanoak egindakoa. Horri esker, populazio osoa, populazio aktiboa, langabezia tasa edo urtean egindako kontratuen kopurua edo eskualdeko sare enpresarialaren egitura ezagutu ditzakegu. Erabatek etorkizunerako eszenatokiak diseinatzea ahalbidetzen duten indikadoreak eskaintzen ditu. Horrela, politikak bidera daitezke, eta eskualdearen eta hiri bakoitzaren beharretara egokitutako erabaki berriak har daitezke.\nDatuek erakutsi dute populazioaren eboluzioan joera positiboa mantendu dela. 61.508 dira Irungo biztanleak, eta 17.077 Hondarribikoak. 2014ko langabezia tasaren eboluzioa aldekoa izan da, 2013arekiko jaitsiera txikia izan baitu.\nInformean ikus daiteke kontratazioan ere, joera goranzkoa dela. Kontratu mugagabeetan hazkundea handia izan da (%28), baita gizarte segurantzan afiliazioak ere, azken urteotako jaitsieraren ondoren.\nEgitura enpresarialak estutuz jarraitu du, eta %1,1eko jaitsiera egon da establezimenduetan. Gipuzkoakoa eta EAEkoa baino txikiagoa da ehunekoa. Enpleguari dagokionean, Bidasoa eskualdeko sare enpresarialak 24.944 pertsonari ematen dio lana.